Nafuzi: Naib Juara Liga Super Tidak Direbut oleh Terengganu & Kedah Sahaja

Ketua jurulatih Terengganu FC, Nafuzi Zain mengakui kehangatan semakin dirasai dalam misi perebutan tempat kedua Liga Super tatkala Johor Darul Ta’zim (JDT) semakin hampir untuk mengesahkan kejuaraan buat kali kelapan berturut-turut.

JDT dilihat akan menoktahkan kejuaraan Liga Super 2021 sekiranya berjaya melakar kemenangan ke atas Sri Pahang FC pada aksi malam ini di Stadium Sultan Ibrahim.

Terengganu yang kini di tangga kedua hanya dibezakan dua mata sahaja dengan Kedah Darul Aman FC yang kini di kedudukan ketiga sekali gus bakal menjadi persaingan yang cukup sengit untuk perebutan slot ke Piala AFC tahun hadapan.

Namun, bagi Nafuzi, peluang untuk bergelar naib juara Liga Super bukan sahaja perlu tertumpu kepada dua pasukan ini malah, skuad lain seperti Selangor FC dan Penang FC juga tidak boleh dipandang mudah untuk mereka turut sama mengejar kedudukan liga dalam baki perlawanan yang ada.

“Bagi saya, perebutan untuk tempat kedua liga bukan hanya membabitkan Terengganu dan Kedah, tetapi Selangor, Penang dan Kuala Lumpur juga perlu diberi perhatian.

“Kalau pasukan saya buat sebarang kesilapan, bila-bila masa sahaja pasukan lawan boleh mengatasi Terengganu dan sebab itu saya katakan kepada pemain untuk anggap setiap perlawanan selepas ini ibarat aksi final yang perlu kita menang.

“Menentang Kuala Lumpur pada hari Ahad ini, tidak banyak perubahan yang dilakukan dan saya positif dengan semua pemain yang ada walaupun kita terpaksa terima kehilangan kapten, Carli de Murga”, jelasnya.

Ketika ini, Terengganu berada di kedudukan kedua dengan mengumpul 37 mata sambil dikejar oleh Kedah Darul Aman dengan 35 mata.

Bagaimanapun, Kedah Darul Aman yang dibimbing oleh Aidil Sharin Sahak mempunyai kelebihan dua perlawanan di mana mereka baru sahaja beraksi dalam 17 perlawanan berbanding Terengganu yang telah mengharungi 19 perlawanan sehingga saat ini.

Untuk rekod, saingan Liga Super 2020 yang lalu menyaksikan Terengganu menamatkan saingan di tempat ketiga manakala Kedah muncul selaku naib juara.


Man City Julang Trofi EPL Buat Kali Ketiga Berturut-Turut

Trofi Liga Perdana Inggeris (EPL) nampaknya tidak bertukar tangan pada musim ini dan kekal menjadi milik penyandang, Manchester City (Man City) sekaligus menjadikan kelab berjulukan The Cityzen ini telah merangkulnya buat kali ketiga berturut-turut.

Biarpun saingan EPL masih lagi berbaki tiga perlawanan buat Man City, namun, skuad kendalian Pep Guardiola ini mengesahkan kejuaraan tersebut apabila pencabar terdekatnya iaitu Arsenal tumpas kepada Nottingham Forest pada perlawanan kedua terakhirnya, awal pagi tadi waktu Malaysia.

Thank you for an incredible title race, @ManCity and @Arsenal 👏 pic.twitter.com/wIkOyGKr7A

— Premier League (@premierleague) May 20, 2023

Situasi itu menjadikan Arsenal yang kini mengumpul 81 mata daripada 37 perlawanan sudah tidak dapat memintas lagi pungutan 85 mata milik Man City biarpun skuad The Cityzen itu tumpas dalam tiga perlawanan terakhir mereka.

Untuk makluman semua, ini merupakan kali ketujuh Man City menjuarai saingan EPL dalam sejarahnya selepas merangkul julung kalinya pada musim 2011-12.

Selain itu, Man City muncul kelab kedua yang menjuarai saingan EPL secara tiga kali berturut-turut selepas kelab tetangganya, Manchester United (Man Utd) melakukannya pada tahun 1998-2001 dan 2006-2009.


Terengganu Sedia Anjur Liga Bola Sepak Pantai & Wujudkan Liga Semi Pro Pada 2022

Badan induk bola sepak negeri Terengganu iaitu Persatuan Bola Sepak Negeri Terengganu (PBSNT) bersedia untuk menganjurkan Liga Bola Sepak Pantai.

Perkembangan menarik tersebut dilaporkan oleh laman portal trdi.my dengan dimaklumkan sendiri oleh Timbalan Presiden PBSNT, Marzuki Sulong selepas daripada Kongres Tahunan PBSNT 2021, dua hari lalu.

Sementara itu, Marzuki yang merupakan bekas Ahli Lembaga Pengarah Malaysian Football League (MFL) turut memaklumkan PBSNT telah memutuskan di dalam mesyuarat untuk mengadakan sebuah liga bola sepak yang dinamakan sebagai Liga Semi Pro Terengganu pada tahun 2022.

Difahamkan, kejohanan yang berkonsepkan ‘round-robin’ ini dijangka akan bermula pada Mac hadapan dengan disertai oleh 10 buah pasukan daripada setiap Persatuan Bola Sepak Daerah merangkap ahli gabungan PBSNT serta dua pasukan jemputan.

Selain itu, Marzuki turut menyatakan akan berbincang dengan Persatuan Bola Sepak Malaysia (FAM) supaya juara bagi Liga Semi Pro Terengganu ini mendapat promosi ke saingan divisyen 3 negara iaitu Liga M3.

Featured Image: Facebook Wan Hassan Wan Ramli (Official)


Jelajah Dunia Akhir: ‘The Daddies’ Kekang Yew Sin-Ee Yi Ke Pentas Final

Hasrat beregu lelaki No.1 negara, Ong Yew Sin dan Teo Ee Yi untuk melangkah ke pentas akhir Jelajah Dunia Akhir BWF buat kali pertama dalam kariernya tidak kesampaian.

Juara dunia sebanyak tiga kali dari Indonesia, Mohammad Ahsan dan Hendra Setiawan menjadi kekangan daripada cita-cita tersebut direalisasikan.

Ini berpunca daripada Yew Sin-Ee Yi tumpas kepada pasangan yang terkenal dengan julukan ‘The Daddies’ itu pada peringkat separuh akhir, sebentar tadi.

HSBC BWF World Tour Finals 2022MD – Semi final               🇮🇩Mohammad AHSAN🏅17 21 21 🇮🇩Hendra SETIAWAN🏅21 13 19 🇲🇾Yew Sin ONG               🇲🇾Ee Yi TEO

🕗 in 54 minutes https://t.co/aZmk4sPFaC

— BWFScore (@BWFScore) December 10, 2022

Dalam pertarungan tersebut, Yew Sin-Ee Yi tumpas menerusi tiga set permainan yang berkesudahan dengan skor 17-21, 21-13 dan 21-19 dalam tempoh masa hampir satu jam permainan di atas gelanggang.

Selain gagal meneruskan kemaraan, kekalahan ini menjadikan Yew Sin-Ee Yi tumpas sebanyak empat kali daripada lima pertemuan menentang Ahsan-Hendra di pentas antarabangsa.

Sementara itu, Ahsan-Hendra yang mara ke pentas akhir akan berhadapan samada beregu senegaranya, Fajar Alfian-Muhammad Rian Ardianto atau beregu China, Liu Yu Chen-Ou Xuan Yi.


Lion City Sailors Lancar Kejohanan Remaja Dengan Tajaan Hampir RM1 Juta Oleh PUMA

Selepas membuka pusat latihan baharu serba moden pada penghujung Julai lalu, Lion City Sailors yang berpangkalan di Singapura melancarkan sebuah kejohanan remaja untuk pelbagai peringkat umur, pada hari ini.

Menerusi maklumannya, kejohanan ini mendapat tajaan berjumlah hampir RM1 juta daripada syarikat jenama sukan global, PUMA dengan kontrak selama dua tahun.

Tajaan ini membolehkan PUMA meraih hak selaku penaja jenama (title sponsor) sekaligus menjadi kejohanan ini bergelar PUMA Youth Champions League (YCL).

Kejohanan ini akan membuka tirai dan berlangsung buat julung kalinya bermula September 2022 hingga Mei 2023 yang akan menampilkan enam kategori umur bermula bawah 10 tahun (B-10) hingga bawah 16 tahun (B-16).

Setiap kategori umur akan ditandingi oleh enam buah pasukan dan ini menjadikan kejohanan YCL mempunyai 360 perlawanan secara keseluruhan.

Difahamkan, kelab berjulukan The Sailors ini diberikan pemahaman struktur Akademi Feyenoord dan sistem bola sepak remaja Belanda. Ini hasil daripada Lion City Sailors menjalinkan kerjasama dengan Feyenoord selama tiga tahun pada Februari lalu.

Maklumat yang didapati daripada struktur dan sistem ini digabungkan bersama-sama kaedah terbaik oleh akademi-akademi terbaik eropah untuk menjalankan akademi swasta mereka yang tersendiri – mendekati model atau sistem bola sepak remaja Belanda.

Sudah pasti lokasi untuk menganjurkan kejohanan tidak menjadi masalah buat mereka memandangkan pusat latihan baharu yang dilancarkan baru-baru ini mempunyai lima padang bola sepak dan pelbagai fasiliti yang lain lagi.

Selain itu, pihaknya turut mendedahkan kejohanan ini akan mendapat pendedahan media yang konsisten dimana kejohanan ini akan mempunyai platform media sosialnya yang tersendiri.

Ini termasuk dengan menayangkan sorotan perlawanan bagi kesemua 360 perlawanan setiap minggu mengikut kategori umur, pasukan terbaik dan termasuk temu bual bersama para pemain.

Kejohanan ini bukan sahaja akan memanfaatkan skuad The Sailors untuk menyediakan pemain di masa hadapannya bahkan menguntungkan bola sepak Singapura secara keseluruhannya.


Thailand Masters: Juara Edisi 2020 Kekang Tze Yong Ke Separuh Akhir

Perseorangan lelaki No.2 tanah air, Ng Tze Yong masih tidak dapat melakar kemaraan ke sulung ke peringkat separuh akhir dalam siri kejohanan Jelajah Dunia BWF pada tahun ini.

Kemaraan tersebut gagal dijelmakan Tze Yong ketika beraksi pada peringkat suku akhir di kejohanan Princess Sirivannavari Thailand Masters, hari ini.

Ianya berikutan juara kejohanan terbabit edisi 2020 dari Hong Kong, Ng Ka Long Angus berhasil merekodkan kemenangan ke atas Tze Yong sekaligus menyaksikan pemain berusia 22 tahun tersebut terkandas di peringkat suku akhir.

PRINCESS SIRIVANNAVARI Thailand Masters 2023MS – QF21 22 🇭🇰NG Ka Long Angus🥇

14 20 🇲🇾NG Tze Yong

— BWFScore (@BWFScore) February 3, 2023

Dalam pertarungan tersebut, Tze Yong yang berada di ranking ke-29 dunia tumpas secara “straight set” dengan skor 21-14 dan 22-20 dalam tempoh 43 minit permainan.

Untuk makluman semua, ini merupakan pertemuan kedua melibatkan Tze Yong dan Ng Ka Long Angus di kejohanan antarabangsa.

Kemenangan yang dilakar oleh pemain yang berada di ranking ke-18 dunia tersebut pada hari ini membolehkannya mengimbangi rekod pertembungan antaranya dengan Tze Yong.

Sebagai rekod, pertemuan sulung melibatkan kedua-dua pemain ini pada tahun lalu di Terbuka Singapura berpihak kepada Tze Yong dengan keputusan 21-16 dan 21-17.

Sebagai tambahan, pencapaian Tze Yong dalam tiga kejohanan Jelajah Dunia BWF yang disertainya sejak Januari lalu adalah Pusingan 16 (Terbuka Malaysia), Pusingan 32 (Terbuka India) dan Pusingan 16 (Indonesia Masters).

Sementara itu, Ng Ka Long Angus yang meraih kemenangan meneruskan kemaraan ke peringkat separuh akhir kejohanan Jelajah Dunia BWF Super 300 ini.

Menantinya di peringkat terbabit samada pemain China, Li Shi Feng (ranking ke-16) atau pemain India, B. Sai Praneeth (ranking ke-39).

Featured Image: Badminton Association of Malaysia


Irfan Bakti Ramal JDT, Kedah Ulangi Pertemuan Final Piala Malaysia

Bekas ketua jurulatih Terengganu FC, Irfan Bakti meramalkan perlawanan akhir Piala Malaysia musim ini akan menemukan Johor Darul Ta’zim (JDT) dan Kedah sekali lagi sepertimana musim lepas.

Irfan melihat JDT yang dibimbing oleh Benjamin Mora bakal berhadapan laluan mudah apabila diundi bertemu Kuching FA (pusingan 16) dan Kuala Lumpur (menanti di suku akhir) yang mendapat ‘bye’ pada pusingan 16.

Manakala cabaran pada peringkat separuh akhir juga tidak begitu sukar di mana mereka bakal bertemu salah sebuah pasukan samada Pulau Pinang, Kelantan, Felda United atau UiTM FC.

“JDT pasti tidak berdepan masalah mengatasi Kuching FA dan Kuala Lumpur, malah tiket final bagaikan sudah berada dalam tangan kerana tiada pasukan dapat menyaingi juara Liga Super itu.” katanya seperti dipetik daripada Utusan Malaysia.

Sementara itu, Kedah pula menjadi pilihannya untuk mara ke saingan akhir musim ini atas konsistensinya dan pencapaian sebagai naib juara Liga Super 2020.

Skuad Lang Merah akan menentang Pahang pada pusingan ke-16 dan sekiranya berjaya mara ke saingan suku akhir mereka akan menentang samada Selangor atau Melaka United.

“Bagi Kedah, saya lihat laluan agak berliku tetapi mereka masih mampu melepasi cabaran pusingan pertama dan suku akhir,” tambahnya lagi.

Irfan turut merasakan Kedah lebih berpeluang untuk mencatatkan kemenangan ke atas Terengganu FC jika mereka bertemu pada aksi separuh akhir. Namun segala kemungkinan boleh berlaku memandangkan saingan musim ini berdasarkan format kalah mati.


Frank Bernhardt Nafi Fasiliti Kelantan FC Teruk

Pengendali baharu Kelantan FC, Frank Bernhardt menolak desas-desus yang bermain dalam kalangan penyokong The Red Warriors berkenaan pengurusan fasiliti yang kurang baik untuk digunakan pasukan.

Pengendali berusia 54 tahun itu menjelaskan bahawa keadaan fasiliti kelab berada dalam keadaan memuaskan dan mereka dapat memanfaatkan fasiliti yang disediakan menjelang perlawanan menentang Selangor FC, semalam.

“Saya perlu katakan bahawa fasiliti kami dalam keadaan baik-baik saja, tidak menjadi masalah sebenarnya. Kami boleh mempersiapkan pasukan untuk perlawanan ini (dengan fasiliti sedia ada).”

“Sebagai jurulatih, saya selalunya banyak mengadakan perbincangan bersama pasukan dan sesi tontonan video, semuanya ada disini tetapi mungkin jurulatih lain tidak mahu atau tidak menggunakannya,” jelas Frank dalam sidang media selepas perlawanan menentang Selangor FC.

A post shared by TRW KELANTAN FC (@trwkelantanfc)

Bekas pengendali skuad Harimau Muda itu turut mengakui terkejut terhadap pengumuman status bekas jurulatih, Choi Moon-sik serta menegaskan kehadirannya di Kelantan pada awalnya hanya sebagai pengarah teknikal kelab.

“Tidak, saya tidak menjangkakan situasi ini. Saya hadir selaku pengarah teknikal kelab dan saya sudah perhatikan beberapa perkara yang perlu diubah sepanjang dua minggu pertama saya di sini tetapi berkenaan jurulatih, saya tak jangkakannya.” jelas Frank lagi.

Frank yang dilantik selaku Pengarah Teknikal The Red Warriors pada Mac telah dijadikan ketua jurulatih baharu pasukan secara rasmi pada Ahad bagi perlawanan menentang Selangor.

Bagaimanapun, perjalanannya bersama Kelantan bermula dengan langkah kiri apabila tumpas di tangan The Red Giants dengan keputusan 3 gol tanpa balas menerusi Ayron del Valle dan jaringan berganda Raul Salifu.

Featured Image: TRW Kelantan FC


Malaysia Menangi Bidaan Untuk Hos Kejohanan Berbasikal Trek Asia (ATC) 2023

Satu perkhabaran baik dibawa oleh Naib Presiden Persekutuan Persatuan Berbasikal Malaysia (PKBM), Datuk Amarjit Singh Gill dengan memaklumkan Malaysia dipilih untuk menjadi tuan rumah bagi Kejohanan Berbasikal Asia (ATC) 2023.

Perkhabaran itu dimaklumkan menerusi satu perkongsian di laman sosialnya, semalam, selepas daripada Malaysia memenangi bidaan untuk menganjurkannya di Mesyuarat Jawatankuasa Pengurusan Konfederasi Berbasikal Asia (ACC) yang berlangsung di Dushanbe, Tajikistan.

Amarjit turut memaklumkan, kejohanan yang bakal dilangsungkan di Velodrom Nasional, Nilai ini akan menawarkan mata penting untuk kelayakan ke temasya Sukan Olimpik Paris 2024.

Ini pastinya membantu Datuk Azizulhasni Awang, Muhammad Shah Firdaus dan pelumba-pelumba tempatan lain bukan sahaja untuk merebut kejuaraan bahkan mengutip mata ke temasya yang dianjurkan setiap empat tahun sekali itu dengan sokongan peminat tanah air.

Bagaimanapun, belum ada sebarang tarikh khusus diumumkan untuk kejohanan ini.

Sebagai rekod, kali terakhir Malaysia menjadi hos untuk kejohanan peringkat benua asia ini adalah pada tahun 2018.

Ketika itu, Azizulhasni atau dikenali sebagai ‘The Pocket Rocketman’ berhasil membawa pulang pingat perak dan gangsa dalam acara pecut dan keirin masing-masing.

Manakala pelumba wanita, Fatehah Mustapa membawa pulang pingat gangsa dalam acara ujian masa 500 meter (m).

Featured Image: Majlis Sukan Negara Malaysia


“Latih Diri Hujung Minggu Sebagai Final Day” – Misbun Sidek

Bakat, kelebihan fizikal, kemahiran teknikal dan pendedahan pengalaman antara aset buat atlet-atlet untuk berjaya dalam mana-mana bidang sukan yang diceburi.

Bagaimanapun ada satu perkara lagi yang turut memainkan peranan yang signifikan dan mampu meletakkan seseorang atlet itu menjadi yang terbaik dalam kalangan terbaik iaitu mentaliti.

Perkara itu turut ditekankan oleh Pengarah Pembangunan Remaja Kebangsaan, Datuk Misbun Sidek semasa melatih para pemain badminton skuad remaja negara.

“Hari ni cramp. Macam mana boleh cramp? Semalam saya sudah bagi satu hari rehat, so kalau cramp harini, something wrong,”

“Maybe semalam you pergi shopping (dari) pagi pukul 8 sampai malam pukul 8, pukul 9 baru balik. Baru harini jadi macam ni.” tegur Misbun kepada salah seorang pemain remaja dalam satu rakaman oleh Astro Arena.

#NadiWeekend"You all beruntung, you di dalam national team. Kat luar tu, bertungkus lumus nak masuk sini. Sekarang you sudah ada sini. So then you tepuk dada, sebenarnya you nak apa? You hanya nak jadi national player atau you mau jadi yang terbaik daripada semua yang ada" pic.twitter.com/FCIqB1OdwY

Beliau yang juga bekas pemain perseorangan lelaki negara mahu pemain-pemain mengelakkan diri daripada menggunakan waktu rehat di hujung minggu untuk sekadar melepak atau berjalan-jalan.

“Train yourself bahawa hari minggu sebagai final day. Tournament apa pun hari minggu adalah final. You must work yourself, itu you punya kerja.”

“Kita punya kerja untuk menyusun you punya training, then semasa final you main sendiri. Kita guide you daripada belakang.”

“You all beruntung kerana you berada di dalam national team, kat luar tu bertungkus lumus nak masuk, sekarang you sudah berada di sini,”

“So then you tepuk dada, sebenarnya you mahu apa? You mahu hanya jadi national player atau you mahu jadi terbaik daripada semua yang ada.” tambahnya lagi.

Sebelum ini beliau merupakan jurulatih perseorangan lelaki negara dari tahun 2003 hingga 2010. Dan Misbun merupakan individu yang melatih bekas jaguh badminton negara, Dato’ Lee Chong Wei.

April lalu, Misbun dilantik sebagai Pengarah Pembangunan Remaja Kebangsaan oleh Persatuan Badminton Malaysia (BAM). Tugasnya adalah untuk membentuk program bagi pembangunan pemain remaja negara.


Terbuka Jerman: Juara Dunia, Loh Kean Yew Kecundang Di Pusingan 32

Satu kejutan tercipta di saingan Terbuka Jerman apabila juara perseorangan lelaki Kejohanan Dunia BWF 2021, Loh Kean Yew kecundang di Pusingan 32, awal pagi tadi.

Pemain Singapura yang berusia 24 tahun itu tumpas kepada pemain Kanada yang menghuni ranking ke-33 dunia iaitu Brian Yang.

YONEX GAINWARD German Open 2022MS – Round of 3212 21 21 🇨🇦Brian YANG🏅21 16 18 🇸🇬Kean Yew LOH🕗 in 58 minutes https://t.co/639fjVaPpo

Dalam perlawanan tersebut, Kean Yew terlebih dahulu memenangi set pertama dengan keputusan 21-12. Bagaimanapun, pemain kelahiran Pulau Pinang ini tumpas pada dua set berikutnya dengan keputusan 16-21 dan 18-21.

Pertembungan antara Kean Yew dan Brian Yang itu berlangsung dalam tempoh masa menghampiri satu jam.

Untuk makluman semua, ini merupakan kemenangan pertama yang diraih oleh Brian Yang ke atas Kean Yew. Dalam dua pertemuan sebelum ini, kedua-duanya dimenangi oleh Kean Yew.


Repsol Honda Tarik Nafas Lega Mir Kembali di GP Americas

Repsol Honda Team boleh menghela nafas lega apabila pelumba taruhan mereka, Joan Mir kembali menyertai pasukan untuk saingan Grand Prix (GP) America di Austin, Texas.

Sebelum ini, Repsol Honda berhadapan kemungkinan kehilangan khidmat pelumba berusia 26 tahun itu selepas ditimpa kemalangan pada pusingan pertama perlumbaan pecut di GP Argentina yang menyaksikan pelumba itu tidak beraksi ketika perlumbaan utama.

Menurut laman sesawang pasukan, Repsol Honda mengesahkan kehadiran Mir sambil ditemani seorang lagi pelumba, Stefan Brandl bagi mengisi tempat Marc Marquez di GP Americas.

This weekend – @JoanMirOfficial and @stefanbradl in 💪 @marcmarquez93 out 💥

Get the latest @HRC_MotoGP team news ahead of the #AmericasGP 🇺🇸 #MotoGP | 📰https://t.co/LZRywtlvgn

— MotoGP™🏁 (@MotoGP) April 12, 2023

Nama Stefan Brandl bukanlah baru dalam saingan MotoGP memandangkan pelumba tersebut telah menggantikan posisi yang ditinggalkan Marc Marquez apabila bergelar penunggang ujian buat Repsol Honda sejak tahun 2020.

Untuk makluman semua, Marc Marquez tercedera selepas perlanggaran yang dialaminya ketika perlumbaan GP Portugal dan telah dikenakan Long Lap Penalty berganda pada perlumbaan seterusnya selepas pulih dari kecederaan.

Kehilangan Mir pada perlumbaan lalu amat merugikan buat Repsol yang menyebabkan tiada pelumba Repsol beraksi.


Republik Korea Hantar Bidaan Tuan Rumah Piala Asia 2023

Negara asia timur, Republik Korea akan melakukan bidaan untuk menjadi tuan rumah bagi saingan Piala Asia 2023 menggantikan China yang menarik diri, baru-baru ini.

Menurut laporan Reuters, Presiden Republik Korea, Yoon Suk-yeol telah memberi kebenaran untuk menganjurkan saingan tersebut serta mengarahkan menteri sukannya berusaha untuk mendapatkan hak tersebut.

South Korea will launch a bid to host the 2023 Asian Cup following China's decision to relinquish its rights to the tournament, the Korean Football Association (KFA) said on Monday. https://t.co/YsqLaTaLJ4

— Reuters Sports (@ReutersSports) June 20, 2022

Untuk makluman semua, China yang sepatutnya menjadi tuan rumah pada tahun hadapan terpaksa menarik diri ekoran pandemik Covid-19 kembali ‘mengganas’ di negara terbabit.

Disebabkan oleh penarikan diri tersebut, Konfederasi Bola Sepak Asia (AFC) telah menjemput negara-negara anggota yang berminat untuk menghantar bidaan selewat-lewatnya pada 30 Jun ini.


Ranking BWF: Kai Wun-Wei Chong Kembali Sertai Kelompok 25 Terbaik, Aaron-Wooi Yik Jatuh Satu Anak Tangga

Naib juara Malaysia Masters 2023, Tee Kai Wun dan Man Wei Chong menepati ramalan kiraan tidak rasmi apabila kedudukan mereka dalam Ranking Dunia BWF meningkat empat anak tangga. Namun begitu, perkhabaran kurang enak pula membelenggu pasangan Aaron Chia-Soh Wooi Yik apabila jatuh satu anak tangga.

Kemaskini terbaru oleh Persekutuan Badminton Dunia (BWF) pada hari ini memperlihatkan gandingan Kai Wun-Wei Chong kini menghuni ranking ke-22 dunia sekaligus menjadi beregu ketiga negara selepas memintas kedudukan gandingan negara yang telah berpisah, Goh Sze Fei dan Nur Izzudin.

Beregu lelaki No.1 negara pula berada di tangga ketiga dunia selepas dipintas pasangan China, Liang Wei Keng dan Wang Chang sekaligus kembali ke kedudukan ketiga selepas dua minggu bertahan sebagai gandingan No.2 dunia.

Kemaskini minggu ini turut menyaksikan sejarah baharu dilakar gandingan Ong Yew Sin dan Teo Ee Yi dengan berada di tangga ketujuh dunia – kedudukan terbaik sepanjang bergandingan bersama dalam karier.

Secara keseluruhannya, Kai Wun-Wei Chong menambah kutipan 7,800 mata ketika muncul naib juara Malaysia Masters, baru-baru ini sekaligus mengumpul sejumlah 41,160 mata setakat ini.

Yew Sin-Ee Yi pula telah mengutip sejumlah 71,150 mata dan memintas ‘The Daddies’, Mohammed Ahsan dan Hendra Setiawan manakala Aaron-Wooi Yik mengumpul 77,094 mata untuk berada di kedudukan semasa mereka.

Featured Image: Badminton Association of Malaysia (BAM)


Arsenal Lengkapkan Kedatangan Gabriel Jesus Dengan Harga £45 Juta

Kelab Liga Perdana Inggeris (EPL) yang berpangkalan di London, Arsenal mengumumkan kedatangan pemain baharunya, Gabriel Jesus pada hari ini.

Menurut laporan The Athletic, kedatangan pemain kelahiran Brazil yang beraksi bersama Manchester City sebelum ini dilengkapkan dengan perjanjian perprindahan yang bernilai sebanyak £45 juta.

Turut difahamkan oleh portal sukan antarabangsa tersebut, Jesus diikat oleh skuad berjulukan The Gunners ini dengan kontrak selama lima tahun.

🇧🇷 Nosso Novo Número Nove

— Arsenal (@Arsenal) July 4, 2022

Sementara itu, menerusi perkongsian foto-foto pengumuman kedatangan Jesus oleh Arsenal, pemain berusia 25 tahun ini akan menyarung jersi bernombor 9 bermula saingan baharu, musim 2022/23 kelak.

Untuk makluman semua, sepanjang beraksi bersama skuad The Cityzen selama empat tahun setengah, Jesus telah mencatatkan 236 penampilan dalam semua kejohanan.

Daripada penampilan tersebut, Jesus berhasil merekodkan 95 jaringan gol serta mencetak 46 bantuan gol kepada rakan sepasukannya di Manchester City.

Bersama kelab itu juga, Jesus telah merasai nikmat menjuarai beberapa gelaran seperti empat kali juara EPL, tiga kali juara Piala Liga serta satu kali juara Piala FA.

Manakala bersama skuad negaranya, Brazil, pemain kelahiran Sao Paolo ini telah merekodkan 55 penampilan, menjaringkan 19 gol dan mencetak 13 bantuan gol.


Pos Malaysia Jadi Rakan Logistik Rasmi MFL Selama 2 Tahun

Syarikat pengeposan negara, Pos Malaysia mengumumkan kerjasama dengan pengelola liga tempatan, Malaysian Football League (MFL) selama dua tahun, pada hari ini.

Menerusi perjanjian kerjasama ini, Pos Malaysia diangkat menjadi Rakan Logistik Rasmi bagi MFL yang merangkumi saingan Piala Sultan Haji Ahmad Shah (Piala Sumbangsih), Liga Super dan Piala Malaysia.

“Mewakili Presiden MFL Dato’ Ab Ghani Hassan, Lembaga Pengarah, dan komuniti bolasepak, saya ingin mengucapkan selamat datang kepada Pos Malaysia ke Liga Malaysia 2022 dan 2023 dan sudah pasti MFL menyambut baik ketibaan mereka dalam merancakkan lagi saingan Liga Malaysia yang bakal bermula 4 Mac 2022.”

Baca: Pos Malaysia Terus Catat Kerugian – Sekitar RM335.73 Juta

“Ikatan MFL dan Pos Malaysia sebenarnya sudah terjalin di mana kedua-dua pihak bekerjasama dalam mengeluarkan setem edisi khas sempena 100 Tahun Piala Malaysia pada Disember tahun lalu dan sudah pasti penajaan ini akan membawa satu lagi kerjasama lebih dinamik,” kata Ketua Pegawai Eksekutif (CEO) MFL, Stuart Ramalingam.

Dimaklumkan, menerusi jalinan kerjasama ini juga, Pos Malaysia akan menguruskan logistik bagi peralatan bola sepak dan barangan lain dengan berat melebihi 100 tan ke seluruh Malaysia.


EPL Lancar Kempen Hentikan Penstriman Haram di Malaysia

Liga Perdana Inggeris (EPL) telah melancarkan kempen ‘Boot Out Piracy’ di Malaysia.

Kempen ini bertujuan meningkatkan kesedaran para peminat untuk menghentikan menonton perlawanan-perlawanan bola sepak EPL menerusi penstriman haram.

Menonton perlawanan bola sepak menerusi penstriman haram adalah satu pengalaman merugikan buat peminat bola sepak.

Hal ini kerana peminat-peminat menyaksikan perlawanan dengan kualiti yang rendah dan tidak kurang juga menghadapi masalah kerosakan video semasa menonton.

Ianya turut membuatkan para peminat bukan sahaja berhadapan dengan kelewatan (delay), pautan mati (broken links) dan iklan pop-up.

Malahan penonton berpotensi diserang perisian hasad (malicious malware) dan perisian tebusan (ransomware).

Bagi penonton yang terkesan dengan serangan tersebut, mereka bakal berhadapan dengan kes pencurian data dan penipuan atas talian.

Kempen ini turut dirancakkan dengan kehadiran pemain-pemain bintang bola sepak EPL seperti Son Heung-min (Tottenham Hotspur), Mohamed Salah (Liverpool) dan Raheem Sterling (Manchester City).

Tidak ketinggalan, pengurus-pengurus pasukan seperti Ole Gunnar Solksjaer, Pep Guardiola dan Frank Lampard turut bersama dalam kempen yang julung kali diadakan oleh EPL ini.

Kempen ‘Boot Out Piracy’ ini bukan sahaja dijalankan di Malaysia tetapi turut dilancarkan di Indonesia dan Hong Kong menerusi pelbagai platform media menjelang sepak mula musim 2020/21.


Liga Super 30 Perlawanan Semusim Jika Rayuan Melaka United & Sarawak United Gagal

Kelab-kelab yang beraksi dalam kancah Liga Super musim 2023 akan menghadapi 30 perlawanan semusim sekiranya Melaka United dan Sarawak United gagal dalam rayuan terhadap keputusan First Instance Body (FIB) yang menolak permohonan Lesen Kebangsaan mereka.

Kegagalan rayuan itu akan menyebabkan kedua-dua pasukan kekal tidak mendapat Lesen Kebangsaan sekaligus mengekang mereka daripada beraksi dalam saingan Liga Super musim hadapan.

Ketua Pegawai Eksekutif Malaysian Football League (MFL), Stuart Ramalingam turut mengesahkan saingan Liga Super akan diteruskan dengan penyertaan 16 buah pasukan sekiranya Melaka United dan Sarawak United gagal dalam rayuan tersebut.

Untuk makluman semua, saingan Liga Super 2023 sepatutnya disertai oleh 18 buah pasukan sepertimana diumumkan oleh MFL pada penghujung Julai lalu.

Pembabitan 18 buah pasukan itu hasil penstrukturan baharu yang menggabungkan 12 kelab Liga Super dengan 6 kelab Liga Premier musim ini. Jumlah pembabitan kelab sebanyak itu menjadikan kelab-kelab perlu mengharungi 34 perlawanan semusim – perbezaan sebanyak 4 perlawanan.

Sebagai perbandingan, dengan penyertaan 16 buah pasukan, kelab-kelab Liga Super musim ini akan menghadapi pertambahan sebanyak 8 perlawanan pada musim hadapan.

Manakala kelab-kelab Liga Premier musim ini seperti Kelantan, Kuching City, PDRM dan lain-lain yang mengharungi 18 perlawanan pada musim ini akan merasai pertambahan sebanyak 12 perlawanan.

Sebagai tambahan, antara kancah bola sepak utama di rantau asia tenggara yang turut sama mempunyai 16 pasukan dan mengharungi 30 perlawanan semusim ialah Thai League 1.


Siapakah Rakan Sepasukan Aubameyang Dalam Skuad Kebangsaan Gabon Yang Dikaitkan ke Liga Malaysia?

Rakan sepasukan kepada penyerang terkenal, Pierre-Emerick Aubameyang dalam skuad kebangsaan Gabon dikhabarkan sedang menuju ke salah sebuah pasukan dalam saingan Liga Super Malaysia.

Namanya ialah Levy Madinda dan merupakan seorang pemain tengah menyerang yang berusia 28 tahun. Perkara ini didedahkan oleh agensi pemain milik adik beradik Insa iaitu InsaProject Global Group menerusi akaun instagram mereka, pada hari ini.

Tiada sebarang kepastian pasukan manakah yang dituju oleh pemain ini. Namun desas-desus bertiup kencang bahawa pemain ini sedang ‘terbang’ ke pasukan yang berpangkalan di Timur Malaysia iaitu Sabah FC.

Hal ini kerana pasukan yang dibimbing oleh Kurniawan Dwi Yulianto tersebut masih belum melengkapkan senarai pemain importnya lebih-lebih lagi di posisi tengah menyerang selepas pemergian bekas pemain importnya musim lalu, Petrus Shitembi ke Terengganu FC.

Walaupun masih di peringkat ‘rumors’, Sukanz ingin menyajikan empat perkara menarik mengenai pemain tengah menyerang, Levy Madinda untuk pengetahuan para pembaca sekalian:

Pemain kelahiran Libreville, Gabon ini menghabiskan sekitar tiga tahun terakhirnya beraksi dalam saingan bola sepak Turki. Ketika ini, dia bersama pasukan yang beraksi dalam saingan divisyen dua liga Turki iaitu Giresunspor. Pasukan ini disertai Levy pada awal musim 2020/21. Menurut info, dia masih mempunyai baki kontrak bersama kelab ini sehingga akhir jun tahun ini. Sebelum itu, dia beraksi bersama Ankara Keciorengucu dan Umraniyespor masing-masing pada musim 2019/20 dan 2019/18.

Levy memulakan karier bola sepaknya bersama sebuah kelab di tanah airnya iaitu Stade Mandji. Namun selepas dua tahun bersama pasukan tersebut, Levy mengambil keputusan untuk terbang ke Sepanyol pada tahun 2010 dengan menyertai Celta Vigo pada usia 18 tahun.

Bermula dengan pasukan simpanan, Celta Vigo B, Levy perlahan-lahan berjaya melangkah ke skuad utama pasukan tersebut pada tahun 2012. Bagaimanapun, penampilannya bersama Celta Vigo tidaklah begitu memberangsangkan dan pada musim 2016 dia dipinjamkan ke pasukan Gimnastic de Tarragona.

Sebagai seorang pemain tengah menyerang, Levy diturunkans sebagai pemain No.10, mengisi posisi di belakang penyerang utama. Tugasnya adalah melakukan lorongan atau ‘through pass’ kepada penyerang apabila menghidu sebarang peluang.

Antara kelebihan yang lain ada pada Levy adalah mempunyai gerakan yang lincah dan bijak mengawal bola walau diberikan tekanan oleh pihak lawan. Namun, salah satu kelebihannya adalah mampu melakukan rembatan padu dari luar kotak penalti untuk memberikan gol kepada pasukannya. Sebagai bonus, dia juga merupakan pengambil sepakan penalti buat pasukannya.

Pada tahun 2011. Levy terpilih untuk mewakili negara untuk beraksi dalam kejohanan yang julung kalinya diadakan di benua afrika iaitu CAF U-23 Championship. Ia merupakan sebuah kejohanan yang diadakan selang empat tahun sekali. Tiga pasukan terbaik daripada kejohanan ini layak untuk beraksi dalam temasya Sukan Olimpik.

Pada ketika itu, Levy yang berusia sekitar 19 tahun berjaya membantu Gabon menjuarai saingan tersebut dengan menumpaskan tuan rumah, Maghribi dengan keputusan akhir 2-1. Kejayaan itu juga membolehkan Gabon menyertai temasya Sukan Olimpik 2012 London. Untuk makluman, bermula edisi kedua pada tahun 2015, kejohanan ini dikenali sebagai Africa U-23 Cup of Nations.


JPNT, MSNT Bekerjasama Realisasikan Program Mencari Safawi 2.0

Sebuah program pencarian bakat-bakat baharu bola sepak di peringkat akar umbi telah dilancarkan di negeri Terengganu.

Program yang dinamakan sebagai ‘Mencari Safawi 2.0’ itu diadakan dengan kerjasama di antara Jabatan Pendidikan Negeri Terengganu (JPNT) dan Majlis Sukan Negeri Terengganu (MSNT).

Difahamkan nama program tersebut diambil bersempena dengan pemain kelahiran Dungun, Terengganu, Safawi Rasid yang berjaya berkelana ke eropah pada tahun ini.

Ianya dilancarkan secara rasmi oleh Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri, Wan Sukairi Wan Abdullah, semalam.

“Program ini akan bermula hujung tahun ini di mana pihak JPNT akan melakukan pencarian bakat berumur 12 tahun di setiap daerah yang akan dikumpulkan sebagai sebuah pasukan.

“Matlamat kita adalah melahirkan seberapa ramai atlet dan membekalkan negeri serta negara dengan atlet berbakat,” katanya seperti dilaporkan oleh TRDI.

Program Mencari Safawi 2.0 dimulakan dengan satu siri jelajah pemilihan pemain ke semua lapan daerah negeri terbabit akan diadakan pada penghujung tahun ini.

Selain JPNT dan MSNT, program ini turut mendapat sentuhan pihak Progran Pembangunan Bola Sepak Negara (NFDP) dalam aspek kepakaran latihan.

Mana-mana pemain yang terpilih dalam siri jelajah tersebut akan diserap masuk ke Sekolah Menengah Kebangsaan (SMK) Bukit Nenas – bekas sekolah Safawi yang juga merupakan Akademi Bola Sepak Terengganu.

Featured Image: Wan Sukairi Wan Abdullah


Moussa Sidibe Sertai Persis Solo Sehingga 2025 – Ikut Jejak Fernando Rodriguez

Penyerang sayap Mali-Sepanyol, Moussa Sidibe yang diikat oleh Johor Darul Ta’zim (JDT) pada Januari 2022 kini menyertai kelab yang beraksi dalam kancah Liga 1 Indonesia iaitu Persis Solo.

Pasukan berjulukan Laskar Sambernyawa mengesahkan mengikat khidmat pemain berusia 28  tahun tersebut dengan memberikan kontrak selama dua tahun yang menyaksikannya kekal sehingga Mei 2025.

Penghijrahan Sidibe menyaksikannya bakal bertemu dan beraksi semula dengan seorang lagi bekas penyerang JDT iaitu Fernando Rodriguez – menyertai Persis Solo pada Ogos 2022.

Sebelum ini, Sidibe bersama-sama penyerang skuad kebangsaan, Safawi Rasid menyertai kelab Liga Thailand, Ratchaburi FC secara pinjaman daripada JDT bermula Januari lalu.

Laskar Sambernyawa have completed the signing of Moussa Sidibe. ✅✍#MoussaIsARed #LaskarSambernyawa pic.twitter.com/FdnGGW7vGZ

— PERSIS (@persisofficial) June 8, 2023

Ketika beraksi bersama kelab berkenaan, Sidibe sempat tampil sebanyak 11 kali dan menyumbangkan satu “assist” yang membantu skuad berjulukan The Dragons mara ke separuh akhir Thai League Cup dan menamatkan saingan Liga Thai 1 di tangga kelapan.

Untuk makluman, bermula musim 2023-24, saingan bola sepak Indonesia akan menggunakan kuota pemain import 5+1 (lima pemain warganegara bebas + 1 pemain dari benua asia) sesuai dengan saranan badan induk, Konfederasi Bola Sepak Asia (AFC).

Difahamkan, Sidibe menjadi pemain import pertama yang ditandatangani Persis Solo pada jendela perpindahan kali ini. Bagaimanapun, mereka tidak mengesahkan samada Sidibe akan mengisi kuota pemain import bebas atau asia.

Disamping itu, selain Rodriguez, Persis Solo masih mengekalkan khidmat dua pemain importnya sebelum ini iaitu Alexis Messidoro dan Jaimerson Xavier.

Sebagai tambahan, saingan baharu Liga 1 musim 2023-24 akan bermula 1 Julai kelak.

A post shared by PERSIS (@persisofficial)


Penjaga Gol Muda Kelahiran Jerman Miliki Pasport Malaysia Direkrut PDRM FC

Penjaga gol kelahiran Stanberg, Jerman yang memiliki pasport Malaysia, Julian Johan Bechler menjadi rekrut terbaru Kelab Bola Sepak Polis Diraja Malaysia (PDRM FC) untuk mengharungi saingan Liga Malaysia 2022.

Pasukan yang mendapat julukan The Cops mengumumkan penyertaan pemain berusia 20 tahun ini secara rasmi menerusi pelbagai platform media sosialnya, semalam.

🔵 JULIAN SIGNS! 🔴We are delighted to announce the signing of highly rated goalkeeper, Julian Johan Bechler! The 20 year old German-born Malaysian played for Kuala Lumpur City FC last season in the Super League.Welcome Julian! ✍🏻#pdrmfc #sangsakabiru #darahbiru #upthecops pic.twitter.com/jaSyE4MTQl

PDRM yang dibimbing oleh Wan Rohaimi Wan Ismail mengambil peluang untuk mendapatkan Julian setelah kelab lamanya, Kuala Lumpur City FC (KL City) memutuskan untuk melepaskannya.

Baca: ‘Melahirkan Bintang Kalangan Pemain Muda’ Menjadi Falsafah PDRM FC

Untuk pengetahuan semua, Julian menjadi penjaga gol kedua yang direkrut oleh PDRM pada jendela perpindahan kali ini.

Sebelum ini, mereka telah mengikat khidmat penjaga gol skuad bawah 19 tahun (B-19) negara, Firdaus Irman. Disamping itu, PDRM turut mengekalkan penjaga gol berusia 23 tahun, Muhd Asri Muhamad.

Sebagai rekod, Julian mula menyertai kancah bola sepak tempatan dengan menyertai skuad bawah umur Johor Darul Ta’zim (JDT) pada tahun 2019 sebelum berpisah dengan pasukan ini pada tahun 2020.

Sebagai tambahan, sebelum menyertai JDT, Julian pernah beraksi dengan beberapa pasukan dalam saingan Liga Jerman seperti TuS Hornau, SC Hessen Dreieich dan SG Red-White Frankfurt.


TMJ Kongsikan Shane Akan Bergandingan Bersama Mauricio & ‘Budak’ Wolves Ganti Hariss

Pengarah Sukan Johor Darul Ta’zim (JDT), Martin Prest mengesahkan skuad Harimau Selatan telah mendapatkan khidmat pertahanan baharu kelahiran Australia, Shane Lowry secara ‘free transfer’ pada jendela perpindahan pertengahan musim, hari ini.

Menurut makluman daripada pemilik JDT, DYAM Tunku Ismail ibni Sultan Ibrahim atau lebih dikenali sebagai TMJ berkongsikan bahawa kemasukan pertahanan berusia 31 tahun yang pernah beraksi dalam saingan Liga Inggeris tersebut untuk digandingkan bersama Mauricio dos Santos dalam saingan AFC Champions League (ACL) bermula hujung jun nanti.

Selain itu, Shane juga akan menjadi ‘backup plan’ kepada JDT untuk saingan Liga Malaysia yang akan kembali pada julai kelak sekiranya pertahanan tonggak, Mauricio ditimpa kecederaan.

“(Shane) partner dengan Mauricio untuk ACL. Apabila liga bermula dia (Shane) back up Mauricio incase/jikalau ada apa apa berlaku atau kecederaan kita masih ada foreign defender.” kongsi baginda di ruangan komen akaun Instagram JDT.

Sementara itu, baginda turut memaklumkan kekosongan pemain tengah bertahan yang ditinggalkan oleh bekas kapten, Hariss Harun akan diisi dengan pemain muda Wolverhampton Wanderers B-23, Nathaniel Shio Hong Wan yang beraksi dalam kancah Premier League 2.

Pemain kacukan China-Malaysia yang dilahirkan di England itu bakal menginjak usia 21 tahun pada ogos nanti. TMJ memaklumkan pemain ini akan didaftarkan sebagai pemain tempatan sekaligus dapat menjimatkan kuota pemain import asean.

“(Nathaniel Shio) Hong Wan from Wolverhampton report untuk tempat Hariss sebagai local.

Tambah baginda lagi, pemain sayap lincah kelahiran Argentin yang memegang passport Iraq, Gonzalo Cabrera pula akan dinaturalisasikan dan boleh didaftarkan sebagai pemain tempatan pada tahun 2022.

“Gonza tahun depan local player.” tulis baginda ringkas.

TMJ turut mendedahkan perancangan terbaharu skuad Harimau Selatan. Pada penghujung tahun ini, seorang lagi pertahanan kelahiran Sepanyol yang beraksi dalam saingan La Liga serta memiliki passport negara asia bakal menyarung jersi Merah Biru.


CEO Terengganu FC Sahkan Nafuzi Tolak Lanjutan Kontrak Selama Setahun

Ketua jurulatih Terengganu FC, Nafuzi Zain tidak lagi membimbing pasukan berpangkalan di pantai timur semenanjung itu lagi pada musim hadapan.

Ini selepas Ketua Pegawai Eksekutif (CEO) Terengganu FC, Ab Rasid Jusoh mengesahkan jurulatih berusia 44 tahun itu menolak tawaran lanjutan selama setahun yang dikemukakan kepadanya, pada penghujung Oktober lalu.

“Dalam surat tersebut, beliau (Nafuzi) tidak bersetuju untuk menyambung tawaran yang telah kita utarakan pada beliau,” kata Ab Rasid klip video sidang media yang dikongsikan oleh Facebook Pages, Revolusi Terengganu FC, hari ini.

Tambahnya lagi, surat penolakan tawaran daripada Nafuzi itu sampai kepadanya pada pukul 4.47 petang semalam.

Pada masa yang sama, Ab Rasid memaklumkan khidmat Nafuzi akan kekal bersama Terengganu sehingga tamatnya kempen Piala Malaysia 2022.

Ketika ini, Terengganu sedang dalam rangka persiapan untuk berhadapan Selangor FC kendalian Tan Cheng di peringkat separuh akhir.

Perlawanan pertama bagi separuh akhir ini berlangsung pada hari esok (16 November) di Stadium Majlis Bandaraya Petaling Jaya (MBPJ), Kelana Jaya. Manakala perlawanan timbal balik pula akan berlangsung pada Isnin hadapan (21 November) di Stadium Sultan Mizan Zainal Abidin (SMAZA), Gong Badak.

Sebagai tambahan, Nafuzi mula berkhidmat sebagai ketua jurulatih sementara (interim) Terengganu bermula pertengahan tahun 2019 bagi menggantikan Irfan Bakti yang meletak jawatan. Pada penghujung tahun itu, Nafuzi telah dilantik selaku selaku ketua jurulatih penuh dan mengemudi Terengganu sehingga ke hari ini.


Terbuka Indonesia: Pearly-Thinaah Singkir Beregu Senegara Anna-Mei Xing Di Pusingan 32

Beregu wanita No.1 negara, Pearly Tan dan Thinaah Muralitharan berjaya mara ke peringkat seterusnya, Pusingan 16 dalam saingan Terbuka Indonesia 2022 – Jelajah Dunia Super 1000 BWF.

Pasangan yang menghuni ranking kesepuluh dunia ini mara setelah menumpaskan beregu senegara, Anna Cheong dan Teoh Mei Xing yang merupakan pasangan No.44 dunia di Pusingan 32, sebentar tadi.

EAST VENTURES Indonesia Open 2022WD – Round of 32          🇲🇾Pearly TAN🏅21 21 🇲🇾Muralitharan THINAAH🏅12 16 🇲🇾Anna Ching Yik CHEONG          🇲🇾Mei Xing TEOH

🕗 in 33 minutes https://t.co/cuu7CCqQWM

— BWFScore (@BWFScore) June 15, 2022

Dalam perlawanan terbabit, Pearly-Thinaah menumpaskan Anna-Mei Xing secara “straight set” dengan skor 21-12 dan 21-16 dalam tempoh masa sekitar setengah jam permainan yang berlangsung di Gelanggang 2, Istora Senayan.

Untuk makluman, ini merupakan pertemuan sulung melibatkan kedua-dua pasangan di pentas antarabangsa.

Sementara itu, di Pusingan 16 kelak, Pearly-Thinaah akan turun menentang samada beregu Thailand, Benyapa Aimsaard dan Nuntakarn Aimsaard (ranking ke-28) atau beregu Jepun yang menghuni ranking No.4 dunia, Yuki Fukushima dan Sayaka Hirota bagi merebut tempat ke peringkat suku akhir.

Featured Image: Badminton Association of Thailand


Kejohanan Dunia BWF: Kian Meng-Pei Jing Menang ‘Straight Set’ Untuk Mara Ke Pusingan 16

Beregu campuran bebas (independent) negara, Tan Kian Meng dan Lai Pei Jing mudah mengatasi cabaran daripada beregu India untuk meneruskan kemaraan ke Pusingan 16 di Kejohanan Dunia BWF.

Kian Meng-Pei Jing yang diletakkan sebagai pilihan ke-9 untuk memenangi kejohanan ini berhasil menumpaskan gandingan Saurabh Sharma dan Anoushka Parikh yang berada di ranking ke-104 dunia secara ‘straight set’ dengan keputusan 21-8 dan 21-18.

TotalEnergies BWF World Championships 2021XD – Round of 32          🇲🇾Kian Meng TAN🏅21 21 🇲🇾Pei Jing LAI🏅 8  18 🇮🇳Saurabh SHARMA          🇮🇳Anoushka PARIKH🕗 in 35 minutes https://t.co/CI7qypkSqK

Kemenangan tersebut diraih dalam tempoh masa 35 minit sahaja. Untuk makluman semua, ini merupakan kali kedua Kian Meng-Pei Jing bertemu lawan yang sama. Pertemuan sulung mereka adalah di kejohanan Terbuka India 2018 dan ianya turut dimenangi oleh gandingan negara ini.

Sementara itu, Kian Meng-Pei Jing bakal menanti cabaran samada daripada beregu Jepun, Yuta Watanabe dan Arisa Higashino (ranking ke-5 dunia) atau beregu Rusia, Evgenij Dremin dan Evgenia Dimova yang akan beraksi di Pusingan 32 untuk menentukan kemaran mereka, hari ini.

Featured Image: Badminton Photo / Badminton Association of Malaysia


Cabaran Antarabangsa Thailand: Letshanaa, Zhing Yi Kandas Di Peringkat Kelayakan

Kejohanan Cabaran Antarabangsa Thailand 2023 yang berlangsung menyaksikan tiada kelibat perseorangan wanita negara akan beraksi dalam kelompok 32 pemain di babak undian utama (main draw).

Situasi ini hadir selepas dua wakil negara iaitu Letshanaa Karupathevan dan Tan Zhing Yi kandas pada peringkat pusingan pertama kelayakan setelah tumpas kepada lawan masing-masing pada hari ini.

Letshanaa yang masih segar dengan kejayaan merangkul kejuaraan di Cabaran Antarabangsa Uganda pada penghujung bulan lalu dikejutkan oleh pemain Taiwan yang berada di ranking ke-170 dunia, Tung Ciou-Tong secara “straight set” dengan skor 18-21 dan 10-21 dalam tempoh masa hampir 40 minit permainan.

Sementara itu, Zhing Yi yang turut sama mengikut jejak langkah Letshanaa pula mengalami kekalahan juga di tangan pemain Taiwan, Chen Su Yu yang berada di ranking ke-112 dunia.

Zhing Yi terpaksa akur tumpas kepada pemain terbabit juga menerusi “straight set” dengan skor 12-21 dan 13-21 dalam tempoh masa sekitar setengah jam.

Dengan kekalahan ini, pemain negara turut terlepas peluang untuk merebut hadiah utama berupa wang tunai sebanyak AS$1,200 atau bersamaan sekitar RM5,300 serta 4,000 pungutan mata.

Featured Image: Badminton Association of Malaysia


TV Amerika Syarikat Bakal Siar Saingan Sepak Takraw League (STL)

Saingan sepak takraw tempatan, Sepak Takraw League (STL) akan dapat ditonton oleh peminat sukan di Amerika Syarikat selepas sebuah stesen penyiaran di negara itu menjalinkan kerjasama bersama Astro.

Menurut laporan Stadium Astro, stesen televisyen (TV) yang menjalinkan kerjasama bersama Astro itu ialah All Sports Television Network atau dikenali sebagai ALL SPORTS.

Selain itu, kerjasama dan perjanjian kedua-dua syarikat penyiaran ini juga membolehkan ALL SPORTS menyiarkan kejohanan sepak takraw peringkat antarabangsa, kebangsaan dan serantau.

Dengan kerjasama dan perjanjian menyiarkan kejohanan sepak takraw di negara dan rantau ini, pastinya dapat meningkatkan populariti sukan ini lebih-lebih lagi di negara yang terkenal dengan julukan negara Uncle Sam itu.

Untuk makluman semua, ini bukanlah kali pertama kejohanan STL disiarkan di luar negara. Pada tahun 2019 yang lalu, saingan STL Champions Cup turut disiarkan di Indonesia oleh TVRI.

Featured Image: Sepak Takraw League


Perkembangan Menarik Safawi Semakin Kerap Disenaraikan Dalam Skuad Utama Portimonense

Satu perkembangan menarik melibatkan penyerang sayap kebangsaan, Safawi Rasid di Portugal apabila dia sekali lagi tersenarai dalam skuad Portimonense SC.

Penyerang berusia 23 tahun itu disenaraikan oleh ketua jurulatihnya, Paulo Sergio untuk perlawanan menentang pasukan divisyen ketiga liga negara tersebut, UD Lieria dalam kejohanan kalah mati, Piala Portugal.

Bagaimanapun, Safawi menyerahkan kepada kebijaksanaan percaturan jurulatihnya samada mahu menurunkannya ataupun tidak pada perlawanan yang dijadualkan berlangsung pada pukul 5 awal pagi esok, waktu Malaysia.

“Alhamdulillah ada dalam senarai. Insya-Allah kalau ada rezeki…saya diturunkan.

“Saya juga bersedia beri yang terbaik jika diturunkan tetapi segala keputusan terletak di tangan jurulatih.

“Beliau lebih tahu bila waktu sesuai untuk turunkan saya,” katanya seperti dipetik daripada laporan Utusan Malaysia.

Jurang Besar Portugal & Malaysia, MVP Seperti Safawi Perlu Ikuti Program Khas https://t.co/JTF56BBmoW pic.twitter.com/EGuksF1rDz

Baca: Jurang Besar Portugal & Malaysia, MVP Seperti Safawi Perlu Ikuti Program Khas

Untuk makluman, ini merupakan kali kedua Safawi disenaraikan dalam senarai pemain untuk hari perlawanan.

Kali pertama dia disenaraikan adalah ketika aksi menentang FC Porto dalam saingan Liga Primeira, awal bulan ini.

Featured Image: Portimonense Futebol SAD


Erling Haaland Mungkin Jadi Petani Atau Penyanyi Rap

Jika tidak bergelar penyerang bola sepak yang beraksi bersama pasukan Borussia Dortmund, Erling Haaland berkemungkinan akan menjadi petani atau penyanyi rap.

Menjaringkan 16 gol untuk Dortmund sejak januari lalu, Haaland berkata demikian ketika sesi menjawab soalan daripada para peminat di akaun media sosialnya, semalam.

Persoalan itu datang daripada seorang peminat bernama Jack, “Jika awak bukan seorang pemain bola sepak apa kemungkinan pekerjaan kamu?”

Dan penyerang berusia 20 tahun itu terus menjawab, “Penyanyi rap atau petani.”

A rapper 🎤 or a farmer 👨🌾 https://t.co/vFfLmS3cyh

Dalam sesi yang sama, Haaland turut mendedahkan tiga pemain yang menjadi inspirasinya dan ketiga-tiganya merupakan penyerang sepertinya.

Mereka penyerang veteran AC Milan, Zlatan Ibrahimovic, pemenang Ballon d’Or lima kali, Cristiano Ronaldo dan paling menarik adalah bekas pemain Swansea City, Michu Oviedo.

Sebelum menyertai Borussia Dortmund, Haaland merupakan pemain Red Bull Salzburg yang beraksi dalam saingan Liga Austria.

Walaupun hanya beraksi di sana selama setahun, penyerang Norway itu telah mengumpul 29 gol dan 7 bantuan gol daripada 27 penampilan.


Automatik Tersingkir Daripada ALP MFL Sekiranya Hilang Jawatan Peringkat Kelab

Mesyuarat Rakan Kongsi Liga Ke-5 yang dilangsungkan pada hari ini menyaksikan salah satu pindaan Perlembagaan Malaysian Football League (MFL) dilakukan.

Perkembangan itu dikongsikan sendiri oleh Presiden MFL, Datuk Haji Hamidin Haji Mohd Amin melibatkan Klausa 16.3 (c) berkaitan penggal Ahli Lembaga Pengarah MFL.

Hasil daripada pindaan tersebut, mana-mana Ahli Lembaga Pengarah (ALP) MFL dalam kalangan Wakil Kelab tidak lagi memegang sebarang jawatan di peringkat kelab akan hilang jawatan ALP secara automatik.

“Hari ini MFL bersama Rakan Kongsi Liga telah bersidang secara maya dan telah membincang pelbagai perlembagaan yang dipinda.

“Antara salah satu perlembagaan yang dibentangkan iaitu Klausa 16.3 (c) – Penggal Ahli Lembaga Pengarah di mana sekretariat mencadangkan pindaan kepada klausa penggal Ahli Lembaga Pengarah MFL untuk menjelaskan bahawa sekiranya wakil kelab tidak lagi memegang jawatan Pengerusi atau Presiden, Ahli Lembaga Pengarah, Ketua Pegawai Eksekutif, atau Pengurus Besar Kelab, mereka akan secara automatik hilang jawatan mereka sebagai Ahli Lembaga Pengarah MFL.

“Undian untuk jawatan kosong ini akan diadakan pada Mesyuarat Rakan Kongsi Liga yang berikut,” ujarnya.

Saiful, Mustaza & Jaifuddin Sertai Ahli Lembaga Pengarah MFL Penggal 2021-25 https://t.co/aDCV5Wo5Bl pic.twitter.com/oK0pI3UKze

Dalam perkembangan yang lain, MFL turut mengumumkan tiga ALP MFL dalam kalangan Wakil Kelab bagi penggal baharu 2021-2025.

Tiga ALP tersebut ialah Mustaza Ahmad (Ketua Pegawai Eksekutif UiTM FC), Datuk Mohd Saiful Mat Sapri (Pengarah Eksekutif Melaka United) dan Datuk Mohamad Jaifuddin Bujang Mohidin (Pengarah Johor Darul Ta’zim).


Selepas Sehari Berlatih di United, Sanchez Menyesal Dan Mahu Kembali Ke Arsenal

Penyerang Chile, Alexis Sanchez menjaringkan 80 gol dan mencipta 45 bantuan gol ketika beraksi bersama Arsenal kendalian Arsene Wenger selama hampir empat tahun.

Statistik itu menjadikannya sebagai salah seorang penggempur berbisa dalam saingan Liga Perdana Inggeris (EPL) dan membuatkan dua buah kelab berpangkalan di Manchester iaitu City dan United berminat untuk mendapatkan khidmatnya.

Sepertimana kita sedia maklum, Sanchez memilih untuk menandatangani kontrak bersama skuad Red Devil kendalian Jose Mourinho di waktu itu. Manakala United dan Arsenal pula bersetuju untuk melakukan swap deal di mana United mendapatkan khidmat Sanchez dan Arsenal mendapatkan Henrikh Mkhitaryan.

🎹 Ladies and gentlemen, please take your seats. Introducing #Alexis7…#GGMU #MUFC @Alexis_Sanchez pic.twitter.com/t9RIIx4mE4

Namun kehadiran Sanchez yang dibayar dengan gaji £350,000 seminggu, diberikan jersi nombor 7 serta diumumkan dengan satu video pengenalan sambil bermain piano gagal mengulangi pencapaiannya seperti di Arsenal. Malah dia lebih banyak menghabiskan masa dengan memanaskan bangku simpanan di United.

Dan pagi tadi, Sanchez membuat pengakuan yang mengejutkan mengenai masa suramnya ketika bersama United menerusi Instagram Live Video, Sanchez berkata, “Saya mahu bercerita mengenai pengalaman di United, beberapa perkara yang diperkatakan dan buatkan saya nampak teruk.

“Saya dapat peluang berhijrah ke United dan ia nampak mengiurkan untuk saya. Ia sesuatu yang hebat buat saya, kerana saya meminati kelab itu semasa kanak-kanak.

“Akhirnya saya (buat keputusan) menandatangani (kontrak) tanpa mendapat maklumat secukupnya mengenai perpindahan itu. Ketika hari pertama saya (berlatih) bersama rakan sepasukan, kadangkala ada beberapa perkara yang tidak diketahui sehinggalah kamu tiba (di sana).

“Selepas sesi latihan pertama saya menyedari banyak perkara (tidak kena). Saya pulang ke rumah dan beritahu kepada ejen saya: Boleh tak batalkan kontrak dan kembali ke Arsenal?” katanya seperti dipetik daripada Daily Mail.

Bagaimanapun, Sanchez sudah menandatangani kontrak selama empat tahun setengah dan tidak boleh berpatah balik ke Stadium Emirates. Dia juga mengakui pada awalnya dia sudah berunding untuk menyertai Manchester City kendalian Pep Guardiola sebelum United dan membuat tawaran kepada Arsenal.

Sepanjang bersama United, Sanchez hanya menjaringkan 5 gol dan mencipta 9 bantuan gol daripada 45 penampilan. Kini, dia telah mengikat kontrak bersama Inter Milan selama tiga tahun setelah bermain di San Siro secara pinjaman selama semusim, sepanjang musim 2019/20.


Piala AFF 2020: Malaysia Usah Ambil Mudah Pasukan Ranking 178 Dan 186 Dunia

Skuad kebangsaan dinasihatkan agar tidak mengambil mudah cabaran dua buah pasukan yang menduduki ranking ke-178 dan ke-186 dunia iaitu Kemboja dan Laos dalam saingan Piala AFF Suzuki 2020 kelak.

Perkara tersebut dinyatakan oleh ketua jurulatih skuad kebangsaan, Tan Cheng Hoe selepas menyaksikan hasil undian yang meletakkan Malaysia bersama-sama juara bertahan, Vietnam serta Indonesia, Kemboja dan Laos dalam Kumpulan B.

Sebagai rekod, Vietnam kini merupakan satu-satunya pasukan dari rantau asia tenggara yang menghuni kelompok 100 terbaik dunia iaitu di kedudukan ke-95. Sementara itu, Malaysia di tangga ke-154 manakala Indonesia pula berada di kedudukan 175 dunia.

“Undian kali ini tidak nampak banyak perbezaan kerana sebut sahaja asia tenggara, negara-negara tersebut termasuk pertandingan peringkat umur pun kita akan jumpa (mereka).”

“Ramai sudah mengenali pasukan atau negara-negara tersebut,”

“Sudah tentu, Vietnam merupakan pasukan pilihan dalam kumpulan kita dan yang penting kita hadapi satu perlawanan pada satu masa,”

“Pada masa yang sama, kita bukan sahaja fokus kepada lawan Vietnam, kita tahu Indonesia sememangnya seteru atau musuh tradisi kita.”

“Dan, sudah tentu, Kemboja pun kita tidak boleh ambil mudah kerana mereka juga ada pemain-pemain yang berbakat, dan juga Laos, mereka (walaupun) dikatakan (berada) dalam balang kelima tetapi kita perlu fokus setiap perlawanan.” katanya menerusi satu video yang dikongsikan oleh Persatuan Bola Sepak Malaysia (FAM).

Sementara itu, jurulatih berusia 53 tahun ini memaklumkan barisan kejurulatihannya akan memantau pemain-pemain yang akan dipanggil untuk membarisi skuad Harimau Malaya dalam kejohanan ini.

“Barisan jurulatih akan sentiasa memantau prestasi pemain-pemain kita, pada masa yang sama, kita juga perlu melihat persiapan pasukan negara-negara lain tetapi macam saya bagitahu Vietnam, mereka berada dalam kelayakan Piala Dunia fasa akhir jadi memang boleh nampak mereka berada dalam tahap yang lain,”

“Kita mengharapkan pemain-pemain yang dipanggil dapat memberi sumbangan yang terbaik kepada skuad kebangsaan,” tambahnya lagi.

Baca: Pemain Terengganu, KL City, Kedah, Penang & PJ City Dalam Penilaian Cheng Hoe Untuk Dipanggil ke Skuad Kebangsaan

Untuk makluman semua, saingan Piala AFF kali ini akan berlangsung bermula 5 Disember 2021 hingga 1 Januari 2022. Disebabkan rantau asia tenggara masih dilanda pandemik Covid-19, kejohanan ini akan diadakan secara ‘venue’ berpusat.

Bagaimanapun venue tersebut masih belum ditentukan secara rasmi dengan Kemboja, Singapura dan Thailand disebut-sebut antara yang disebut untuk dipilih sebagai tuan rumah.

Featured Image: AFF Suzuki Cup


Bek Kanan Muda Terengganu Lanjut Kontrak Sehingga Tahun 2025

Bek kanan yang baru sahaja menginjak usia 22 tahun pada 12 Februari lalu, Azam Azmi Murad akan terus menyarung jersi Terengganu FC sekurang-kurangnya bagi tempoh dua tahun lagi.

Pengesahan itu hadir selepas ejennya berkongsikan sekeping gambar Azam yang menyarung jaket kelab sedang menandatangani helaian dokumen melalui platform media sosialnya, pada hari ini.

Perkongsian itu diiringi dengan kapsyen ‘extension contract 2025’ melalui ciapan di akaun Twitter serta ‘EXTENDED’ menerusi Instagram Story.

Azam yang juga merupakan pemain skuad kebangsaan sememangnya menjadi tonggak penting buat skuad berpangkalan di pantai timur terbabit terutamanya sejak musim 2021.

Peranan Azam bertambah penting pada musim lalu apabila dia diturunkan sebanyak 30 kali dalam kesemua pertandingan Liga Malaysia yang merangkumi saingan Liga Super, Piala FA dan Piala Malaysia.

Selain itu, saingan musim lalu turut menyaksikan Azam berhasil menyumbang satu gol ketika bertemu Sri Pahang dalam saingan Piala Malaysia serta dua ‘assist’ ketika berentap menentang Kuching City dan Sri Pahang dalam saingan Piala FA dan Piala Malaysia masing-masing.


Sukan Solidariti Islam: Haiqal Hanafi, Hafiz Jantan Kandas Separuh Akhir 100m

Kedua-dua pelari pecut negara, Muhammad Haiqal Hanafi dan Khairul Hafiz Jantan tidak dapat mara ke peringkat akhir acara 100 meter (m) lelaki di temasya Sukan Solidariti Islam Konya 2021 di Turkiye.

Ini disebabkan kedua-dua pelari yang merupakan pemenang pingat emas Sukan SEA Filipina 2019 dan Kuala Lumpur 2017 masing-masing ini terkandas di peringkat separuh akhir, semalam.

Pelari yang berusia 23 dan 24 tahun masing-masing ini menamatkan saingan peringkat terbabit di tempat ke-17 dan ke-18 daripada 24 peserta dengan catatan masa 10.46 saat (s) dan 10.49s masing-masing.

Untuk makluman semua, pada peringkat Pusingan 1, kedua-dua pelari ini merekodkan masa larian yang lebih baik berbanding di peringkat separuh akhir.

Perlumbaan yang berlangsung pada hari pertama temasya itu menunjukkan Haiqal berhasil menamatkan larian dalam tempoh 10.13s sekaligus memperbaharui rekod peribadi yang dihasilkan di Sukan SEA 2017 iaitu 10.35s.

Hafiz turut mencatatkan waktu larian yang lebih baik di Pusingan 1 iaitu 10.26s namun tidak memperbaharui rekod peribadi terbaiknya di Sukan Malaysia (SUKMA) 2016, 10.18s.

Featured Image: KBS Malaysia & Kuala Lumpur 2017


Ranking BWF: Empat Perseorangan Muda Lelaki Negara Raih Peningkatan Selepas Muncul Juara BATC 2022

Kejayaan pasukan lelaki Malaysia muncul juara Kejohanan Badminton Berpasukan Asia (BATC) 2022 memberikan peningkatan ranking kepada tiga pemain muda negara.

Menerusi kemaskini terbaru oleh Persekutuan Badminton Dunia (BWF), hari ini, Ng Tze Yong (21 tahun), Aidil Sholeh (22 tahun), Lim Chong King (21 tahun) dan Jacky Kok Jing Hong (20 tahun) menunjukkan peningkatan sebanyak 1, 3, 11 dan 25 anak tangga masing-masing.

Ini menjadikan Tze Yong, Aidil, Chong King dan Jacky menduduki tangga ke-46, ke-109, ke-156 dan ke-212 masing-masing pada minggu ini.

Sebagai rekod, ketiga-tiga pemain ini tampil dalam saingan BATC yang berlangsung pada minggu lalu. Tze Yong dan Aidil membuat dua dan tiga penampilan masing-masing. Manakala Chong King dan Jacky tampil sebanyak satu kali.

Sementara itu, ranking melibatkan seorang lagi pemain perseorangan lelaki negara yang turut beraksi bersama pasukan Malaysia iaitu Leong Jun Hao mencatatkan penurunan satu anak tangga dan kini menghuni ranking ke-127 dunia.

Ranking melibatkan jaguh badminton negara, Lee Zii Jia yang berusia 23 tahun pula tidak merekodkan sebarang pergerakan dimana dia kekal di tangga ketujuh dunia.


Hafiz Jantan, Haiqal Hanafi Bakal Dapat Sentuhan Dwayne Miller

Susulan langkah Kesatuan Olahraga Malaysia (KOM) mahu menempatkan kesemua atlet pecut elit kebangsaan di Bukit Jalil menyaksikan pelari sensasi negara iaitu Khairul Hafiz Jantan dan Muhammad Haiqal Hanafi bakal mendapat bimbingan jurulatih baharu.

Perkembangan terkini itu mengakibatkan kedua-dua pemenang pingat emas Sukan SEA tersebut terpaksa meninggalkan jurulatih mereka, Mohd Poad Md Kassim yang juga merupakan seorang guru di Sekolah Sukan Tunku Mahkota Ismail (SSTMI), Bandar Penawar, Johor.

Sehubungan dengan itu, Khairul dan Haiqal bersama-sama rakan sepasukan yang lain akan dibimbing oleh Pengarah Teknikal KOM kelahiran Amerika Syarikat, Dwayne Miller.

Perkara tersebut disahkan oleh Timbalah Presiden KOM, Datuk Mumtaz Jaafar menurut laporan yang dikeluarkan Bernama.

“Kita mahu atlet elit berlatih di bawah Miller seperti ditetapkan sebelum ini. Beliau mempunyai kepakaran dan kita juga membayar gaji yang tinggi kepadanya, malah beliau juga bersedia untuk melatih lebih banyak atlet.’’

“Kita akan bincang dengan Poad kerana mahu situasi menang menang, tak nak rampas atlet. Secara peribadi saya berharap mereka dapat turun berlatih di Bukit Jalil supaya dapat berlatih sebagai satu pasukan,” tambah Datuk Mumtaz lagi.

Mengulas mengenai perkembangan sama, Ketua Jurulatih Olahraga Kebangsaan, Mohd Manshahar Abd Jalil turut melihat kepentingan sekiranya semua pelari elit negara dapat berlatih bersama-sama di Bukit Jalil tanpa mahu menafikan kredibiliti hebat Poad sebagai jurulatih.

“Kita bukannya mahu menidakkan kewibawaan Poad, beliau telah lahirkan atlet-atlet negara yang terbaik, boleh katakan beliau jurulatih pecut negara yang terbaik.’’

‘’Kita pernah mencadangkan supaya Poad ditukarkan ke Bukit Jalil, tetapi beliau tidak dapat datang kerana sebab-sebab tertentu.’’

‘’Atlet bersedia untuk berhijrah ke sini, bagaimanapun, kita akan membuat perbincangan melibatkan MSN, atlet dan jurulatih agar semua pihak faham mengenai hala tuju kita. Sekarang pun mereka sedang menjalani latihan khas selama dua minggu di bawah Miller sebagai proses transisi.”

Miller hadir ke Malaysia dengan reputasi hebat berikutan pengalaman luasnya selama 30 tahun dalam bidang kejurulatihan serta menjadi perintis dalam membantu pelari Amerika Syarikat, LaShawn Merritt memenangi dua pingat emas di Sukan Olimpik 2008 yang diadakan di Beijing, China.


Andrew Hoy Raih Pingat Pada Usia 62 Tahun – Atlet Kedua Tertua Dalam Sejarah Olimpik

Atlet ekuestrian Australia, Andrew Hoy yang berusia 62 tahun muncul atlet kedua paling tua yang berjaya meraih pingat di temasya Sukan Olimpik.

Andrew mencipta rekod tersebut selepas memenangi pingat perak dalam acara ‘eventing’ berpasukan dalam saingan Sukan Olimpik Tokyo 2020, semalam.

Tidak cukup dengan pingat perak, Andrew menambah satu lagi pingat gangsa dalam acara ‘eventing’ individu juga berlangsung pada petang semalam.

UNREAL!!!THANK YOU VASSILY!! 🧡🧡🧡🦄🦄🦄 pic.twitter.com/UNMtVZMjYs

Ini menjadikan Andrew telah mengumpul enam pingat Olimpik daripada lapan penampilannya di temasya Olimpik.

Untuk makluman, pertama kali Andrew beraksi di temasya ini adalah pada Sukan Olimpik Los Angeles 1984.

Pingat pertamanya hadir ketika beraksi di temasya Sukan Olimpik Barcelona 1992.

I am so lucky to be able to get up every morning & do what I love most – spend time with & ride my horses. 🧡 Over all of those years, there has been a huge amount of people supporting me. Without them, this would never have been possible. My medals are their medals. 🙌 pic.twitter.com/OkwhQ46FXH

Sebagai rekod, atlet tertua yang memenangi pingat di temasya Olimpik ialah Loius Noverraz dari Switzerland.

Beliau direkodkan memenangi pingat perak pada usia 66 tahun dalam acara pelayaran ketika menyertai Sukan Olimpik Mexico City 1968.


Belanjawan Terengganu 2023: Sektor Sukan Dapat Peruntukan Berjumlah RM20 Juta

Menteri Besar Terengganu, YAB Dato’ Seri Dr. Ahmad Samsuri Mokhtar mengumumkan sektor sukan di negerinya akan mendapat peruntukan sebanyak RM20 juta secara keseluruhan bagi tahun hadapan.

Perkara itu diumumkannya ketikan membentangkan Belanjawan 2023 yang bertemakan Memacu Terengganu Berdaya Tahan di Dewan Undangan Negeri (DUN) Terengganu, semalam.

Daripada jumlah yang dinyatakan itu, Samsuri memperincikan sebanyak RM14.5 juta akan digunakan bagi persediaan awal Sukan Malaysia (SUKMA) 2024 serta penganjuruan Sukan Terengganu (SUTERA).

Seterusnya, sebanyak RM600,000 pula akan diperuntukkan bagi penganjuran perlumbaan berbasikal jalan raya anjuran kerajaan negeri, Tour Gateh D’Tranung.

Akhir sekali, sebanyak RM4.9 juta pula diperuntukkan bagi penyelenggaraan dan pembinaan kemudahan-kemudahan sukan di negeri terbabit.

Untuk makluman semua, di awal sesi pembentangan, Samsuri memaklumkan Belanjawan 2023 memperuntukkan RM1.991 bilion bagi perbelanjaan mengurus, RM500 juta bagi perbelanjaan pembangunan dan RM30 juta bagi perbelanjaan bekalan air.

Sementara itu, beliau turut memaklumkan, kerajaan negeri Terengganu menganggarkan mengutip hasil berjumlah RM1.81 bilion dengan RM65.17 juta daripada hasil cukai, RM135.59 juta daripada hasil bukan cukai dan RM1.609 bilion daripada terimaan bukan hasil.

Featured Image: Facebook Dr. Ahmad Samsuri Mokhtar


127 Perlawanan Piala MFL 2023 Disiarkan Secara Langsung Di Youtube

Teka-teki mengenai siaran langsung melibatkan kejohanan bawah 23 tahun anjuran Malaysian Football League (MFL) iaitu Liga Simpanan atau Piala MFL terjawab.

Badan penganjur kejohanan tempatan itu memaklumkan 127 perlawanan bagi edisi sulung kejohanan terbabit akan disiarkan secara langsung di Youtube di saluran Malaysian Football League bermula hari ini (Khamis, 2 Mac).

MFL dalam kenyataannya, inisiatif yang dilaksanakan ini adalah untuk membolehkan peminat-peminat bola sepak tanah air dapat mengikuti perkembangan saingan Piala MFL.

Lebih-lebih lagi ianya dibarisi generasi pemain seterusnya untuk diserapkan ke dalam skuad Liga Super.

Untuk makluman semua, MFL memperkenalkan saingan Liga Simpanan atau Piala MFL ini sebagai medan persaingan kepada pemain-pemain berumur 23 tahun bagi mendapatkan lebih banyak minit permainan dan pendedahan dalam aksi kompetitif.


FAM: Hanya 59,000 Keping Tiket Dijual, Harga RM30 Kekal Untuk Semi-Final Lawan Thailand

Badan induk bola sepak tanah air, Persatuan Bolasepak Malaysia (FAM) memutuskan untuk mengekalkan harga tiket bagi perlawanan separuh akhir pertama Piala Mitsubishi Electric AFF 2022 yang melibatkan Malaysia menentang Thailand di Stadium Nasional Bukit Jalil (SNBJ) pada 7 Januari (Sabtu) kelak sama seperti harga pada peringkat kumpulan.

Ini menjadikan harga tiket bagi perlawanan itu ditetapkan pada RM30, RM50 dan RM60 bagi kategori Terbuka, Premium dan Grandstand masing-masing. Manakala tiket bagi kanak-kanak (6 hingga 12 tahun) pula kekal pada harga RM5.

Dimaklumkan, keputusan ini dibuat secara sebulat suara selepas Presiden FAM, Datuk Haji Hamidin Mohd Amin mempengerusikan mesyuarat khas bersama Ahli-ahli Jawatankuasa Eksekutif FAM di stadium sejurus selepas perlawanan menentang Singapura, malam tadi.

Siaran Media: FAM Kekal Harga RM30 Untuk Tiket Separuh Akhir AFF 2022

▶ Baca penuh di https://t.co/xhwWlVSXEu#FAM #HarimauMalaya #AFFMitsubishiElectricCup2022 pic.twitter.com/eWttGo9VeY

— FA Malaysia (@FAM_Malaysia) January 4, 2023

Ia sebagai tanda penghargaan kepada penyokong skuad Harimau Malaya yang telah memberikan sokongan padu kepada pasukan sepanjang kempen Piala AFF 2022 setakat ini.

Sebelum ini, FAM menetapkan tiket pada peringkat separuh akhir akan dijual pada harga RM50, RM80 dan RM120 bagi kategori Terbuka, Premium dan Grandstand masing-masing.

Untuk makluman semua, tiket bagi perlawanan menentang juara bertahan merangkap juara Kumpulan A itu akan mula dijual di laman sesawang www.tickethotline.com bermula jam 3 petang, hari ini.

Bagaimanapun, FAM memaklumkan hanya 59,000 keping tiket sahaja akan dijual pada perlawanan ini memandangkan sebanyak 21,000 tempat duduk terpaksa dikosongkan kerana dihalang struktur pentas konsert Jay Chou yang sedang dalam proses pemasangan.

Situasi ini tidak dapat dielakkan dimana FAM dan Perbadanan Stadium Malaysia (PSM) telah berusaha sedaya upaya mencari jalan penyelesaian terbaik dalam memastikan aksi skuad Harimau Malaya di sepanjang kempen Piala AFF 2022 ini tetap dapat dilangsungkan di SNBJ berbanding ianya diadakan di stadium lain yang berkapasiti lebih kecil.

Featured Image: Football Association of Malaysia


Pengadil EPL Diminta Beri Ruang Pemain Muslim Berbuka Puasa

Pemain-pemain muslim yang beraksi dalam kancah Liga Perdana Inggeris (EPL) dan Liga Bola Sepak Inggeris (EFL) akan diberi ruang untuk berbuka puasa apabila masuk waktu Maghrib (terbenam matahari) ketika dalam permainan sepanjang bulan Ramadan.

Perkembangan ini hadir selepas badan pengadil negara terbabit, Professional Game Match Official Limited (PGMOL) telah mengeluarkan satu panduan kepada para pengadil berkenaan hal terbabit, lapor Sky Sports secara eksklusif.

Panduan itu membenarkan pengadil untuk menghentikan permainan seketika dan membolehkan pemain-pemain yang berpuasa untuk berbuka dengan mengambil sebarang minuman, gel tenaga atau makanan tambahan.

Para pengadil turut digalakkan untuk mengenal pasti sebarang pemain yang memerlukan waktu berbuka ini dan anggaran waktu secara kasar yang dipersetujui.

Untuk makluman semua, antara pemain muslim yang beraksi dalam kancah EPL ialah Mohamed Salah (Liverpool), Riyad Mahrez (Manchester City), N’golo Kante (Chelsea) dan beberapa pemain lain lagi.


Minyak Masak Alif Diperkenalkan Sebagai Penaja Liga Malaysia

Salah sebuah jenama minyak masak utama di Malaysia, Alif diperkenalkan sebagai penaja terbaru buat liga bola sepak tempatan, Liga Malaysia.

Sesi pengenalan itu dilakukan dalam satu majlis memperkenalkan penaja antara Sime Darby Oils (SDO) dan Malaysian Football League (MFL) yang diadakan di Sime Darby Plantation Tower, Ara Damansara, pada hari ini.

Hasil penajaan ini, minyak masak Alif turut diangkat sebagai Minyak Masak Rasmi Pertama Liga Malaysia. Bagaimanapun, jumlah penajaan oleh SDO kepada MFL ini tidak didedahkan kepada umum.

Selain itu, dengan penajaan ini, SDO turut merancang beberapa program dan aktiviti bercorak gaya hidup yang akan dilaksanakan di stadium dan juga pusat membeli-belah terpilih dengan kerjasama rakan-rakan niaga.

Ini termasuklah aktiviti-aktiviti bersama personaliti bola sepak terkenal dan para peminat mereka di setiap negeri di seluruh negara.

Sebagai rekod, tahun ini menyaksikan pengendali liga tempatan iaitu MFL telah menerima kemasukan penajaan baharu antaranya Luno (platform jual beli kriptowang), Duopharma Biotech (ubat sakit kepala & minuman isotonik) dan Pos Malaysia.


OPPO, Getty Images Warnakan Semula Foto Ikonik Sukan Tenis Sempena Kejohanan Wimbledon

OPPO dan Getty Images meraikan kehadiran semula kejohanan tenis, Wimbledon dengan menjalinkan kerjasama menerusi pelancaran kempen baharu, Courting the Color.

Menerusi kempen ini, OPPO dan Getty Images mewarnakan semula foto-foto ikonik dalam sukan tenis versi hitam putih untuk menceritakan semula kisah di sebalik setiap foto.

Sebanyak tujuh foto diwarnakan semula untuk tatapan para peminat tenis seluruh dunia. Berikut adalah tujuh foto tersebut:

Untuk makluman, kejohanan Wimbledon kali ini telah membuka tirainya pada 21 Jun dan bakal berakhir pada 12 Julai 2021.


Ulangan Aksi Kedah, Pahang 8-8 Jadi Tumpuan Saingan Piala Malaysia 2020

Hari ini telah berlangsungnya majlis undian bagi saingan TM Piala Malaysia 2020. Majlis undian yang diadakan secara tertutup itu disiarkan secara langsung menerusi saluran Unifi di Youtube.

Hasil undian yang dibuat, pertemuan di antara Kedah menentang Pahang bakal menjadi tumpuan utama bagi saingan pusingan pertama pada musim ini.

Manakan tidaknya, ianya merupakan ulangan kepada aksi Piala Malaysia musim lalu di mana kedua-dua pasukan terikat 8-8 secara agregat ketika peringkat separuh akhir.

Manakala juara bertahan, Johor Darul Ta’zim (JDT) pula dilihat bakal berdepan laluan mudah apabila diundi bertemu pasukan daripada saingan Liga Premier iaitu Kuching FA.

Seterusnya, juara Piala Malaysia sebanyak 33 kali, Selangor akan menentang wakil Liga Super iaitu Melaka di halaman sendiri pastinya turut mencuri tumpuan.

Finalis Piala Malaysia 2018, Terengganu FC pula diundi bertemu Petaling Jaya City FC. Sementara itu, Perak akan berhadapan dengan Kelantan United FC.

Juara Liga Premier 2020, Pulau Pinang yang dikendalikan oleh Manzoor Azwira diundi bertemu Felda United FC. Pada masa yang sama, UITM FC bakal berhadapan dengan pasukan Kelantan.

Akhir sekali, pasukan Kuala Lumpur telah diundi mendapat ‘bye’ sekaligus mara ke pusingan suku akhir secara automatik ekoran daripada Sabah tidak dibenarkan menyertai saingan ini kerana Perintah Kawalan Pergerakan Bersyarat (PKPB) yang dikenakan oleh pihak kerajaan.

Jadual penuh perlawanan adalah seperti yang tertera di bawah:

KEPUTUSAN MAJLIS UNDIAN TM PIALA MALAYSIA 2020 🏆Perlawanan mana yang paling anda nantikan? 🤩#TMPialaMalaysia2020 pic.twitter.com/Sl3nRDEDWl


UiTM FC Dijenamakan Semula UiTM United, Beraksi Di Piala Al-Ikhsan 2023

Kelab Bola Sepak UiTM (UiTM FC) mengumumkan menjenamakan semula pasukan bola sepak mereka kepada UiTM United bermula musim 2023 disamping bakal beraksi dalam saingan Liga M4.

Penjenamaan semula itu merupakan simbolik kepada permulaan baharu kepada pasukan bola sepak mereka yang hampir keseluruhannya diwakili alumni dan mahasiswa universiti awam itu biarpun masih mengekalkan identiti mereka selaku The Lions.

Sebelum ini, UITM FC telah menarik diri daripada beraksi dalam Liga Super 2023 sekaligus menimbulkan tanda tanya terhadap hala tuju pasukan universiti pertama Malaysia yang pernah beraksi di dalam kancah tertinggi bola sepak tempatan.

Tatkala ramai yang menduga pasukan itu bakal beraksi dalam Liga M3 atau kini dikenali sebagai Liga Kejuaraan MBSB Bank, UITM United FC diumumkan penganjur menyertai saingan Liga M4 atau nama komersialnya Piala Al-Ikhsan 2023.

Dalam saingan tersebut, The Lions akan beraksi dalam Zon Pantai Timur bersama empat lagi kelab iaitu Kuantan City FC (Pahang), YPM FC (Pahang), WTS FC (Kelantan) dan Real Chukai FC (Terengganu) secara timbal balik.

Selain Zon Pantai Timur, dua lagi zon dalam saingan Piala Al-Ikhsan 2023 adalah Zon Tengah/Selatan dan Zon Borneo yang terdirid daripada enam dan lima pasukan masing-masing.

Untuk makluman semua, saingan Piala Al-Ikhsan ini menawarkan dua slot automatik ke saingan Liga M3 musim hadapan untuk direbut oleh kesemua 16 buah pasukan yang bertanding.

Sebagai tambahan, Piala Al-Ikhsan 2023 akan bermula 3 Jun (Sabtu) ini dengan UiTM United FC memulakan kempen menentang Real Chukai FC di laman sendiri.


Stadium Mak Chili Jadi Lokasi Bekas Pemain Politeknik ‘Reunion’ Selepas 19 Tahun

Gelanggang rasmi atau “home” kepada Real Chukai FC, Stadium Mak Chili menjadi pilihan bekas pemain-pemain bola sepak Politeknik Sultan Mizan Zainal Abidin (PSMZA), Dungun untuk menjayakan “Reunion Match” selepas 19 tahun.

Untuk makluman, gelanggang berlokasi di Chukai, Kemaman yang menggunakan rumput tiruan serta mempunyai lampu limpah bagi perlawanan pada waktu malam tersebut dibuka untuk tempahan kepada orang ramai bermain.

Wakil kepada kumpulan bekas pemain yang membawa nama Seniman Bola Sepak Politeknik Dungun berkongsikan pemilihan gelanggang itu juga turut didorong faktor lokasi yang strategik memudahkan kehadiran kalangan rakan-rakan dari pantai barat selain kadar sewaan yang berpatutan, mempunyai bilik persalinan, surau dan cafe.

Pertemuan dan perlawanan yang dibarisi rata-rata pemain berusia lewat 30-an yang terdiri daripada kalangan bekas pelajar yang mengikuti pengajian di PSMZA seawal Batch 2004 sememangnya mengimbau nostalgia usia muda remaja yang cukup aktif dalam aktiviti bola sepak.

Perlawanan pada malam itu menemukan mereka dengan pasukan Lejen Kemaman 198X dengan kemenangan berpihak kepada Seniman Bola Sepak Dungun  dengan keputusan 7-3.

“Reunion Match” ini diakhiri dengan penyampaian cenderahati kepada pensyarah dan bekas jurulatih mereka, En. Mohd Fadhli Musa serta jamuan makan malam di restoran berdekatan.

Difahamkan, “Reunion Match” ini turut berada dalam pengetahuan Pengarah PSMZA Sr. Tn. Hj. Fikri Ismail serta barisan pensyarah-pensyarah lain yang turut menyatakan sokongan terhadap berlangsungnya program ini.


Olimpik 2020: Azizulhasni Pocket Rocketman Raih Perak, Jason Kenny Pertahan Kejuaraan

Jaguh negara, Dato’ Azizulhasni Awang meraih pingat perak pertama dalam acara berbasikal trek temasya Sukan Olimpik buat Malaysia.

Pingat perak tersebut diraih selepas muncul di tempat kedua dalam perlumbaan final keirin yang berlangsung di Izu Velodrome, Shizuoka pada Sukan Olimpik Tokyo 2020, hari ini.

PINGAT BUAT MALAYSIA! 🥈Dato' Azizulhasni Awang memperoleh pingat perak selepas menamatkan final Keirin Lelaki di tempatTerima kasih dari kami rakyat Malaysia. Anda wira kami! 🇲🇾#CyclingTrack#Tokyo2020#SokongMalaysia pic.twitter.com/2Ti8U0zk2G

Pelumba yang terkenal dengan julukan The Pocket Rocketman itu berjaya meraih pingat perak selepas mengatasi Harrie Lavreysen (Belanda), Matthew Glaetzer (Australia), Maximilian Levy (Jerman) dan Jair Tjon En Fa (Suriname).

Kejayaan ini memperbaiki persembahan Azizul di Rio 2016 yang meraih pingat gangsa dalam acara yang sama.

Sementara itu, penyandang juara Jason Kenny (Great Britain) tampil mempertahankan kemenangannya dengan di Rio 2016 dengan strategi mengejutkan iaitu memecut dari awal untuk muncul pelumba pertama yang melintasi garisan penamat.

Untuk makluman, ini merupakan penampilan keempat Azizul di dalam temasya Sukan Olimpik sejak menyertainya buat pertama kali pada tahun 2008.


Undian Piala Asia 2023: Harimau Malaya Sekumpulan Dengan Pasukan Son Heung-min

Skuad bola sepak kebangsaan yang terkenal dengan julukan Harimau Malaya akan mengharungi saingan Piala Asia 2023 di Qatar kelak dengan bertemu salah satu pasukan yang dibintangi oleh pemain terkenal dunia, Son Heung-min iaitu Republik Korea (ranking ke-27).

Selain itu, Malaysia yang turut dibimbing oleh ketua jurulatih dari negara tersebut, Kim Pan-gon akan berhadapan dengan dua pasukan dari rantau asia barat iaitu Jordan dan Bahrain yang menghuni ranking ke-84 dan ke-85 masing-masing.

Untuk makluman semua, keempat-empat pasukan ini diletakkan dalam Kumpulan E. Keputusan ini hadir selepas selesainya majlis undian yang berlangsung di Katara Opera House, Qatar, sebentar tadi.

Ladies and gentlemen, the draw is done! ✅

The Groups are set! ✔

Let the countdown to #AsianCup2023 begin! pic.twitter.com/UtgH8jgsfd

— #AsianCup2023 (@afcasiancup) May 11, 2023

Sementara itu, hasil undian menyaksikan Kumpulan A diserikan dengan kehadiran pasukan tuan rumah bersama-sama China, Lubnan dan Tajikistan.

Kumpulan B pula diisi dengan Australia, Uzbekistan, Syria dan India. Pada masa yang sama, Kumpulan C terdiri daripada Iran, Emiriah Arab Bersatu (UAE), Palestin dan Hong Kong.

Manakala Kumpulan D menyaksikan ianya diisi oleh dua pasukan dari rantau asia tenggara iaitu Vietnam dan Indonesia bersama-sama Jepun dan Iraq.

Akhir sekali, Arab Saudi, Oman, Kyrgyzstan dan Thailand pula menghiasi Kumpulan F.

Untuk makluman semua, kejohanan tertinggi bagi benua asia ini akan bermula pada 12 Januari hingga 10 Februari pada tahun hadapan.

Sebagai rekod, ini merupakan penampilan pertama skuad Harimau Malaya selepas hampir 44 tahun secara merit di kejohanan Piala Asia.

Malaysia mengesahkan tempat ke saingan ini setelah menamatkan saingan kelayakan selaku naib juara Kumpulan E serta meletakkan diri sebagai pasukan ketiga dalam kalangan enam naib juara terbaik merentasi semua kumpulan peringkat kelayakan, pada tahun lalu.


‘Dalam Rezeki Saya, Ada Juga Rezeki Orang Lain’ – Liek Hou Mahu Sedekah Sebahagian Ganjaran Emas Paralimpik

Hasil daripada kejayaan memenangi pingat emas dalam acara badminton kategori SU5 pada temasya Sukan Paralimpik Tokyo 2020, atlet para badminton negara, Cheah Liek Hou bakal menerima ganjaran RM1.1 juta.

Untuk makluman semua, ganjaran RM1 juta tersebut bakal diberikan sepertimana dijanjikan oleh Skim Hadiah Kemenangan Sukan (SHAKAM) manakala RM100,000 pula merupakan insentif daripada FWD Takaful.

Bagaimanapun, menerusi laporan media tempatan, atlet berusia 33 tahun berkongsikan niat murni untuk mendermakan sebahagian daripada RM1.1 juta tersebut bagi membantu rumah-rumah kebajikan.

Baca: ‘Invincible’ Liek Hou Sumbang Pingat Emas Ke-2 Untuk Malaysia

“Saya mahu sedekahkan sebahagian daripada ganjaran itu.”

“Saya akan beri bantuan kepada mana-mana rumah rumah kebajikan yang memerlukan menggunakan sebahagian daripada ganjaran itu.

“Ini sesuatu yang memang saya sudah lama rancang, saya percaya dalam rezeki saya, ada juga rezeki orang lain,” katanya seperti dipetik daripada Berita Harian.

Liek Hou yang merupakan juara enam kali dunia muncul pemain pertama negara yang memenangi emas dalam acara tersebut di pentas Paralimpik setelah menumpaskan pemain No.1 dunia dari Indonesia, Dheva Anrimusthi secara dua ‘straight set’ pada perlawanan akhir yang berlangsung di Stadium Kebangsaan Yoyogi, sabtu lalu.

Sebelum daripada itu, perjalanan Liek Hou ke pentas akhir turut diserikan dengan prestasi cemerlangnya yang tidak merekodkan sebarang kekalahan bermula dari saingan peringkat Kumpulan B.

Baca: ‘Unbeaten’ Liek Hou Tempah Tiket Separuh Akhir Badminton SU5

Kejayaan Liek Hou pada kali ini turut mendapat tunjuk ajar dan suntikan semangat daripada bekas jaguh badminton negara, Datuk Rashid Sidek selaku jurulatihnya.

“Saya juga mahu dedikasikan kejayaan ini kepada jurulatih saya Datuk Rashid yang berkorban untuk melatih saya.”

“Dia sanggup meninggalkan keluarga dia apabila selama tiga bulan bersama saya menjalani latihan secara kuarantin di MSN (Majlis Sukan Negara)… memang saya nampak dia betul-betul bagi jiwa dan raga dia untuk membantu saya.”

“Saya juga ingin berterima kasih kepada keluarga terutama ibu (Jap Joe Tjin) dan isteri saya (Dewi Febriana), mereka tidak merungut apa-apa pun sepanjang ketiadaan saya untuk melakukan persiapan menghadapi Sukan Paralimpik.”

“Tidak lupa juga kepada MSN dan KBS (Kementerian Belia dan Sukan) yang banyak memberi sokongan. Kalau bukan kerana mereka yang membayar gaji kepada Datuk Rashid bagi melatih saya, tidak mungkin saya dapat capai prestasi seperti hari ini,” katanya lagi.

Featured Image: Majlis Sukan Negara


Safawi Kembali Sarung Jersi JDT, Masih Adakah Ruang Buat Pasukan Lain?

Penyerang sensasi, Safawi Rasid kini telah kembali ke tanah air apabila dilihat menyertai sesi latihan bersama Johor Darul Ta’zim (JDT) sejurus tamat saingan Ratchaburi di Liga Thailand.

Sebelum ini, pemain berusia 26 tahun itu berhijrah ke bumi Thailand atas kemahuannya sendiri untuk mencari minit permainan, sepertimana yang dimaklumkan pemilik JDT, Tunku Ismail ibni Sultan Ibrahim dalam satu wawancara bersama Persatuan Penulis-Penulis Sukan Malaysia (SAM).

Kini, Safawi pulang ke pangkuan skuad berjulukan Harimau Selatan itu sekaligus memberikan gambaran yang samar berkenaan masa depan pemain tersebut menjelang jendela perpindahan yang akan datang.

Get your tickets at https://t.co/4EKIFak3ZW now!

More photos at https://t.co/7T1ePY2P7W#JDT#WhatCanYouDo#TrainingSession#LuaskanKuasamuJohor#JDTforAll pic.twitter.com/0YunQlD24h

— JOHORSouthernTigers (@OfficialJohor) May 23, 2023

Status Safawi yang masih lagi samar bersama JDT juga seolah-olah membuka ruang buat banyak kelab bukan sahaja di liga tempatan malahan di rantau Asia Tenggara untuk mendapatkan penyerang tersebut.

Terdahulu, sebuah kelab yang terletak di pantai timur tanah air dikhabarkan berminat untuk mendapatkan penerima anugerah Pemain Paling Bernilai Liga Malaysia bagi musim 2018 dan 2019 itu pada jendela perpindahan kedua Liga Malaysia musim ini.

Khabar angin perpindahan Safawi itu kemudiannya beralih pula ke bumi Indonesia apabila Persib Bandung juga dikatakan menunjukkan minat untuk mendapatkan pemain tersebut beraksi dalam saingan Liga 1 yang bakal bermula Julai 2023.

Featured Image: JOHOR Southern Tigers


Pengerusi BN Tak Minat Terlibat Dalam Persatuan Bola Sepak – Setuju Ianya Dipimpin Bekas Pemain

Pengerusi Barisan Nasional (BN) merangkap bekas Timbalan Perdana Menteri, Dato’ Seri Dr. Ahmad Zahid Hamidi menyatakan dirinya tidak mahu terlibat dalam mana-mana persatuan bola sepak pada ketika ini.

Beliau yang juga merupakan Ahli Parlimen Bagan Datuk itu membuat penafian berkenaan selepas namanya dicanang oleh beberapa laporan media sebagai calon baharu presiden bagi Persatuan Bola Sepak Kuala Lumpur (KLFA) menerusi laman Facebook-nya, pada hari ini.

Beliau dicalonkan untuk menggantikan Presiden KLFA pada waktu ini, YB Khalid Abdul Samad merangkap Ahli Parlimen Shah Alam. Selain Zahid, Menteri Wilayah Persekutuan, Dato’ Seri Dr. Shahidan Kassim merangkap Ahli Parlimen Arau turut dikaitkan dengan jawatan itu.

“Maka terpaksalah saya akui suatu ketika dulu skil permainan bola sepak saya hampir menyamai Lionel Messi atau belakang sedikit berbanding Karim Benzema.”

“Tetapi itu tidaklah bermakna saya mengidamkan jawatan presiden mana-mana persatuan bola sepak dalam negara sedangkan ada perkara lebih mustahak untuk diutamakan.”

“Saya tidak berminat untuk terlibat dalam mana-mana persatuan bolasepak biarpun pernah menjadi Presiden PAFA (Perak).”

“Saya juga pernah terlibat menjulangkan nama pasukan bolasepak ATM & PDRM sewaktu menjadi Menteri Pertahanan dan Menteri Dalam Negeri ketika itu.”

“Justeru, saya menafikan laporan media tertentu saya adalah calon baharu Presiden Persatuan Bola Sepak Kuala Lumpur (KLFA) yang memenangi Piala Malaysia tahun lalu,” tulisnya.

Paling mencuri perhatian, seorang pengikut laman sosialnya yang bernama Man Puyuh meninggalkan komen, mencadangkan bekas pemain bola sepak untuk menjadi presiden persatuan bola sepak. Perkara tersebut pantas dipersetujui oleh Zahid menerusi balasan di ruang komen yang sama.

Dimaklumkan, ahli politik berusia 69 tahun itu memaklumkan mahu menumpukan perhatian terhadap tugasannya selaku Pengerusi BN dan Presiden UMNO dengan sebaik mungkin.


Piala MFL Beri Coach Elavarasan Banyak Pilihan Bentuk Skuad Sukan SEA

Saingan sulung Piala MFL yang akan bermula 2 Mac kelak memberikan banyak pilihan buat ketua jurulatih pasukan kebangsaan bawah 23 tahun (B-23), E. Elavarasan untuk membentuk skuad bagi menghadapai temasya Sukan SEA 2023.

Menurut jurulatih berusia 51 tahun terbabit, kehadiran pertandingan baharu yang dikhaskan kepada pemain berusia 23 tahun ke bawah ini  menjadikan situasi sangat berbeza berbanding musim sebelumnya dimana beliau hanya memantau perkembangan pemain tersebut dalam skuad utama yang beraksi di pentas Liga Super atau Liga Premier.

Pada masa yang sama, Elavarasan melihat kancah Piala MFL ini juga akan menjadi platform terbaik kepada pemain-pemain muda untuk memperagakan bakat dan mengekalkan tahap kompetitif masing-masing sepanjang musim.

🗳 Keputusan undian Piala MFL 2023!

Pasukan manakah yang akan muncul juara sulung pertandingan ini? 🤩#PialaMFL2023 pic.twitter.com/y1fPluD5qT

— Malaysian Football League (@MFL_MY) January 31, 2023

“Memang satu situasi berbeza kerana sebelum ini saya hanya memantau perkembangan pemain dalam skuad utama dan kali ini kita sudah ada Piala MFL.

“Kejohanan Sukan SEA merupakan tugasan pertama saya bersama pasukan dan sudah tentu, saya mengharapkan mampu mendapatkan pemain yang terbaik.

“Jadi dengan adanya Piala MFL, saya rasa boleh mencungkil pemain-pemain baharu untuk pasukan selain boleh mendapatkan minit permainan yang lebih banyak jika dibandingkan dengan Liga Super.

“Kehadiran pemain-pemain import mungkin boleh dijadikan panduan kepada pemain-pemain muda ini terutama kepada mereka yang masih baharu dengan suasana pertandingan seperti ini,” katanya selepas majlis undian Piala MFL baru-baru ini.

Untuk makluman semua, Elavarasan mempunyai masa sekitar tiga bulan sahaja lagi untuk memantau pemain-pemain B-23 dan membentuk pasukan yang akan beraksi di temasya Sukan SEA 2023.

Temasya itu dijadualkan bermula pada 5 hingga 17 Mei di Kemboja.

Featured Image: Football Association of Malaysia


BAM Lantik Kembali Individu Yang Menaikkan Kien Keat-Boon Heong, Beregu No.1 Dunia Masa Lalu

Persatuan Badminton Malaysia (BAM) mengumumkan mendapatkan kembali khidmat individu yang berperanan menaikkan pasangan beregu Koo Kien Keat dan Tan Boon Heong sehingga menjadi beregu nombor 1 dunia suatu masa lalu.

Individu tersebut adalah bekas pemain badminton Indonesia, Rexy Mainaky yang pernah menjadi jurulatih beregu negara dari tahun 2005 hingga 2012. Bagaimanapun, kedatangan beliau pada kali ini diberikan peranan sebagai Timbalan Pengarah Kejurulatihan BAM.

Ini juga bermakna Rexy akan bekerjasama dengan rapat bersama Pengarah Kejurulatihan BAM, Wong Choong Han.

Perkembangan positif dalam arena badminton negara ini disampaikan oleh BAM menerusi satu makluman rasmi, semalam.

Selain itu, BAM menerusi presidennya, Tan Sri Mohamad Norza Zakaria turut memaklumkan Rexy yang merupakan pakar dalam permainan beregu turut diberikan Petunjuk Prestasi Utama (KPI) khas dalam memantapkan lagi skuad beregu kebangsaan dengan segera.

Pastinya ia akan memberikan manfaat tambahan kepada pasangan beregu negara yang semakin mencipta nama di pentas antarabangsa terutamanya Aaron Chia-Soh Woi Yik dan Goh Sze Fei-Nur Izzuddin yang kini dilatih dengan cukup baik oleh Flandi Limpele – juga merupakan seorang jurulatih dari Indonesia.

Sebagai tambahan, Rexy masih mempunyai kontrak bersama Persatuan Badminton Thailand pada masa ini. Namun, BAM memaklumkan jurulatih berusia 53 tahun ini akan melaporkan diri di Akademi Badminton Malaysia (ABM) Bukit Kiara pada 1 Disember 2021.


Beri Peluang Pelumba Muda Sertai Kejohanan Dunia, Azizul Mahu Tumpu Sukan Komanwel & Asia 2022

Jaguh basikal trek negara, Dato’ Azizulhasni Awang memaklumkan tidak akan menyertai Kejohanan Berbasikal Trek Dunia 2021 yang akan dilangsungkan di Roubaix, Perancis pada 20 hingga 24 Oktober hadapan.

Baca: Kejohanan Berbasikal Trek Dunia 2021 Diadakan di Perancis

Hal ini kerana pelumba yang mendapat julukan The Pocket Rocketman mahu mengurangkan penyertaan dalam mana-mana kejohanan pada tahun ini lebih-lebih lagi setelah berpenat lelah membawa pulang pingat perak dalam acara keirin pada Sukan Olimpik Tokyo 2020, baru-baru ini.

Dijangka bukan sahaja Azizul malahan pelumba-pelumba ternama lain seperti Jason Kenny (Great Britain) dan Harrie Lavreysen (Belanda) yang memenangi pingat emas dan gangsa masing-masing juga tidak akan menyertai kejohanan tersebut.

Tambah pelumba berusia 33 tahun ini lagi, pentas kejohanan berbasikal dunia tersebut seharusnya diberikan kepada pelumba-pelumba muda negara untuk mendapatkan pengalaman di pentas antarabangsa.

“Untuk tahun ini saya cuba kurangkan dahulu perlumbaan sebab persiapan untuk (temasya) Olimpik Tokyo ni sangat berintensiti dan (memberi) tekanan ke atas saya,”

“Saya memerlukan sedikit masa untuk berehat daripada (menyertai) pertandingan, saya akan bagi pelumba-pelumba muda yang lain pergi (mengambil bahagian) untuk mendapatkan pengalaman,” katanya di hadapan para wartawan dalam sidang media Majlis Penyerahan Insentif Kemenangan Sukan Olimpik Tokyo 2020, minggu ini.

Pada masa yang sama, Azizul atau turut mesra dengan panggilan Jijoe memaklumkan dia akan kembali beraksi di pentas antarabangsa dengan menyertai dua temasya iaitu Sukan Komanwel Birmingham dan Sukan Asia Hangzhou yang akan berlangsung pada tahun hadapan.

“Kejohanan besar saya pada tahun hadapan, Insya-Allah, Sukan Komanwel dan Sukan Asia, dan diharapkan saya dapat beraksi dengan cemerlang (pada temasya itu).” ujarnya lagi.


Bekas Pengendali Bayern Munich, Lim Teong Kim Dilantik Ketua Jurulatih Perak FC – Kontrak 2+1 Tahun

Pasukan yang dimiliki oleh syarikat telekomunikasi, XOX Berhad iaitu Perak FC mengumumkan perlantikan ketua jurulatih yang baharu bagi musim 2023 kelak.

Berdasarkan pengumuman di laman sosialnya hari ini, individu yang dilantiknya bukan calang-calang iaitu bekas jurulatih skuad bawah umur Bayern Munich, Lim Teong Kim.

“Perak FC melantik Lim Teong Kim sebagai ketua jurulatih untuk musim 2023. Selamat pulang ke Malaysia.” tulis kenyataan rasmi sambil mengepilkan foto berjabat tangan antara Teong Kim dan Pengerusi Perak FC, Dato’ Seri Abdul Azim Mohd Zabidi.

Difahamkan, Teong Kim yang juga merupakan bekas ketua jurulatih skuad kebangsaan bawah 16 tahun (B-16) diberikan kontrak selama 2 tahun dengan pilihan lanjutan selama setahun bersama Perak.

Selain itu, Perak turut memaklumkan Teong Kim akan mengambil alih tugas sebagai ketua jurulatih skuad berjulukan The Bos Gaurus daripada Yusri Che Lah sejurus tamatnya perlawanan terakhir Liga Premier musim ini menentang Kuching City FC pada 17 September kelak.

Untuk makluman semua, pengalamannya selaku jurulatih skuad bawah umur Bayern Munich, Teong Kim berpeluang mengilap bakat beberapa pemain terkenal dunia pada ketika ini seperti Thomas Muller, David Alaba, Toni Kroos dan Emre Can.

Sementara itu, seperti kita ketahui, Teong Kim juga merupakan individu yang bertanggungjawab mengembangkan bakat penyerang muda negara, Luqman Hakim Shamsuddin pertahanan, Umar Hakim, pemain tengah, Firdaus Kaironnisam dan beberapa yang lain lagi semasa mencurahkan bakti selaku Pengarah Program Pembangunan Bola Sepak Negara (NFDP) dan Akademi Mokhtar Dahari (AMD).

Untuk pengetahuan semua, perlantikan ini juga menandakan bermulanya tugasan sulung Teong Kim selaku ketua jurulatih bagi skuad senior dalam karier kejurulatihannya.

Featured Image: Football Association of Malaysia


Terbuka Jerman: Pearly-Thinaah Bertembung Shida-Matsuyama Di Separuh Akhir

Beregu wanita No.1 tanah air, Pearly Tan dan Thinaah Muralitharan menjadi wakil tunggal negara yang melangkah ke peringkat separuh akhir Terbuka Jerman 2023 – Jelajah Dunia BWF Super 300.

Langkah kemaraan itu direalisasikan selepas berhasil melakar kemenangan ke atas wakil Jepun yang menghuni ranking ke-11 dunia, Mayu Matsumoto dan Wakana Nagahara di peringkat suku akhir, awal pagi tadi.

Pearly-Thinaah yang diletakkan sebagai pilihan ketiga kejohanan menumpaskan Matsumoto-Nagahara menerusi tiga set permainan yang berlangsung sengit memakan sekitar satu jam permainan yang berkesudahan dengan skor 21-17, 18-21 dan 21-11.

YONEX German Open 2023WD – QF             🇲🇾TAN Pearly🏅21 18 21 🇲🇾THINAAH Muralitharan🏅             🇯🇵Mayu MATSUMOTO17 21 11 🇯🇵Wakana NAGAHARA

— BWFScore (@BWFScore) March 10, 2023

Sementara itu, menanti mereka di peringkat separuh akhir adalah pilihan pertama kejohanan merangkap beregu No.2 dunia, Chiharu Shida dan Nami Matsuyama.

Beregu yang datangnya dari negara matahari terbit ini melangkah ke peringkat separuh akhir selepas menundukkan beregu senegaranya, Yuki Fukushima dan Sayaka Hirota secara “straight set” dengan skor 27-25 dan 21-15.

Untuk pengetahuan, ini bakal menjadi pertembungan kesembilan melibatkan kedua-dua pasangan di kejohanan bawah seliaan Persekutuan Badminton Dunia (BWF).

Bagaimanapun, rekod Pearly-Thinaah bertemu Chiharu-Matsuyama tidak begitu memberangsangkan. Daripada lapan pertemuan lalu, beregu negara hanya berhasil meraih satu kemenangan sahaja iaitu ketika di peringkat separuh akhir kejohanan Terbuka Perancis, tahun lalu.

Pertembungan terakhir melibatkan kedua-dua pasangan ini yang berlangsung di Terbuka India pada Januari lalu kembali memihak kepada Chiharu-Matsuyama.

Untuk makluman, pertarungan separuh akhir melibatkan Pearly-Thinaah dan Chiharu-Matsuyama dijangka berlangsung sekitar jam 12 tengah malam nanti, waktu Malaysia.

Featured Image: Badminton Association of Malaysia


Keenakan ‘Klang Valley Derby’ Bergantung Kepada Kekuatan KL United

Kehangatan ‘Klang Valley Derby’ (Derbi Lembah Klang) di antara pasukan Selangor dan Kuala Lumpur United (KL United) FC boleh dinaikkan kembali sekiranya skuad The City Boy kembali menjadi sebuah pasukan yang kuat.

Bagi pasukan KL United, Ketua Pegawai Eksekutifnya, Stanley Bernard berkata pihaknya juga mahukan kehangatan pertembungan dua pasukan berpangkalan di Lembah Klang ini kembali hangat seperti pertengahan 1980-an dahulu.

Namun begitu, KL United perlu melakukan pelbagai usaha untuk menguatkan kembali pasukan dan menarik penyokong terlebih dahulu sebelum kembali berseteru dengan pasukan yang terkenal dengan julukan The Red Giants itu.

Congratulations @selangorfc on the new home jersey launch!Looking forward to resuming the Klang Valley derby in the 2021 season.How about debuting the new strip in a pre-season derby friendly first, eh?#KLvSel https://t.co/JF8Agrigsl

“Ia tidak boleh berlaku dalam sekelip mata kerana kita perlu memastikan segala aspek (melibatkan) pemilihan pasukan, pemilihan jurulatih, pemilihan pemain, pengurusan dan struktur perancangan kita lebih baik,

“Apabila kita lakukan benda-benda yang lebih profesional daripada segi persediaan pasukan, sudah tentu kita boleh mengorak langkah yang lebih dihormati oleh peminat-peminat Kuala Lumpur dan juga Lembah Klang,

“Itu akan membawa sedikit keenakan apabila Kuala Lumpur menentang Selangor.” katanya kepada Sukanz.

KL United Ikat Pertahanan Tengah Lubnan Kelahiran PerancisKL United dimaklumkan telah mengikat seorang pertahanan tengah untuk mengisi slot pemain import Asianya bagi mengharungi saingan Liga Malaysia 2021.Artikel penuh ➡ https://t.co/tTb8WOUfZN pic.twitter.com/zSDYq44Tmv

Baca: KL United Ikat Pertahanan Tengah Lubnan Kelahiran Perancis

Sempat juga beliau mengimbau kembali kehangatan derbi ini ketika pasukan Kuala Lumpur dibarisi dengan pemain-pemain seperti Fandi Ahmad, K. Kannan, Mat Zan Mat Aris dan lain-lain lagi.

“Kedua-dua pasukan hebat, di belah Selangor hebat, di belah KL pun hebat,” tambahnya lagi.

Malahan kehangatan derbi ini masih membara ketika era 1990-an terutamanya ketika penghijrahan penyerang, Azman Adnan daripada pasukan Kuala Lumpur ke Selangor berserta dengan satu nilai perpindahan yang besar pada masa itu.

Malangnya, selepas daripada itu, derbi ini kian suram apabila pasukan Kuala Lumpur mula menurun prestasinya berbanding Selangor yang kekal gah sebagai antara pasukan berstatus gergasi bola sepak tanah air.

Selain daripada Derbi Lembah Klang, saingan bola sepak Malaysia akan dimeriahkan dengan sebuah lagi derbi yang lain pada tahun ini. Ianya adalah ‘North Derby’ (Derbi Utara) melibatkan pasukan Kedah Darul Aman dan Penang FC.


Geely Sedang Bangunkan Sekolah Bola Sepak Di Malaysia

Geely pada acara pelancaran Proton X90 hari ini, berkongsi sejumlah komitmen untuk pasaran Malaysia. Salah satu yang dikongsikan adalah mereka turut sedang membangunkan sebuah sekolah memfokuskan pembangunan bakat-bakat berkaitan bola sepak di Malaysia.

Geely menamakan sekolah berkenaan sebagai Asian Games Footbal Dream Schools. Sekolah ini akan dibangunkan dengan kerjasama pihak Sukan Asia, dan bertujuan dalam menginspirasikan para belia dalam meneruskan cita-cita berkaitan bola sepak.

Untuk makluman, projek Asian Games Football Dream Schools sedia dimulakan sebelum ini di Malaysia, dan telah menyasarkan 100 buah sekolah ketika pelancaran 2021 lepas. Dengan perkongsian pihak Geely ketika pelancaran Proton X90 ini, ia mungkin memperlihatkan Geely turut akan menaja dan memperluaskan lagi inisiatif berkenaan di Malaysia. Inisiatif ini sedia menyasarkan dalam membantu sekolah terpilih dengan menyediakan peralatan, latihan, program dan juga aktiviti dalam membangunkan bakat bola sepak tempatan.

Geely turut melihat langkah ini akan mengeratkan lagi hubungan arena sukan antara China dan Malaysia.
Dengan perkongsian terbaru ini, kita mungkin mendengar lanjut berkaitan Asian Games Football Dream Schools ini tidak lama lagi.